text:
Framkomna asfaltverkið í Hundsarabotni
Í fleiri áratíggju hevur Landsverk framleitt fleiri hundraðtúsund tons av asfalti til nógv ymisk endamál. Hesa tíðina hevur stovnurin vunnið sær royndir og vitan, sum í dag koma brúkarunum til góðar, tá teir skulu velja rætta asfaltið.
Framkomna asfaltverkið í Hundsarabotni framleiðir asfalt til ymisk endamál so sum vegir, havnir, ídnaðarøkir, gongubreytir og tún. Somuleiðis hevur Landsverk asfaltverk á Sundi. Vit selja bæði standardvørur og sergjørdar vørur til størri og smærri keyparar.
Hjá Landsverki er øll asfaltframleiðsla góðskutryggjað. Asfaltið verður framleitt eftir góðkendum uppskriftum, og allir liðir í framleiðsluni verða eftirkannaðir sambært altjóða krøvum. Sostatt kann brúkarin vera vísur í, at asfaltið tænir sínum rætta endamáli og heldur væl.
Hvørji sløg av asfalti, tú skalt keypa, valdast endamálið, asfaltið skal nýtast til. Í summum førum er neyðugt við bæði berilagi, bindilagi og slitlagi. Í øðrum førum kann vera nóg mikið við bert einum slitlagi.
Ert tú í iva um røttu samansetingina, ert tú vælkomin at venda tær til Asfaltverkið í Hundsarabotni. Vit eru altíð til reiðar at veita ráðgeving um, hvat slag av asfalti tørvur er á.
Í hesum yvirlitinum hava vit sett upp trý tey vanligastu endamálini, sum asfaltið verður nýtt til.
Havnaløg og ídnaðarøkir:
Slitlag:
SMA
AB
Bindilag:
AGB 8
AGB 16
Berilag:
AG 16
AG 22
Vegir:
Slitlag:
AGB: Um ferðslan er undir 3.000 bilar um samdøgrið.
AB: Um ferðslan er meira enn 3.000 bilar um samdøgrið.
Bindilag:
AGB 8
AGB 16
Berilag:
AG 16
AG 22
Gongubreytir og tún:
AGB
Vel røttu tjúkdina
Áðrenn tú keypir asfalt, er umráðandi, at tú finnur útav, hvussu tjúkt asfaltið skal vera. Tað kann vera freistandi at koyra eitt so tunt lag á, sum til ber, fyri at spara. Men tað kann lættliga gerast ein sparing eftir hæli.
Ikki ber til at siga ein prís fyri fermeturin, fyrr enn avgjørt er, hvør tjúkdin skal vera. Og tjúkdin verður vald eftir tilfarsblandingini, sum aftur er vald eftir, hvat asfaltið skal brúkast til.
Eitt asfaltlag skal vera minst tríggjar ferðir so tjúkt, sum størsta steinstøddin í blandingini er. Og asfalt verður tynri, tá tað verður trumlað. Er lagið ov tunt, fært tú ikki røttu komprimeringina, og harvið heldur asfaltið nógv verri.
Vit hava gjørt eina talvu, sum vísir lutfallið millum tjúkdina á asfaltinum og nøgdina av asfalti, sum skal til, fyri at fáa ta valdu tjúkdina. Talvan kann takast niður her
Vatnrætti ásurin vísir tjúkdina í cm, og tann lodrætti ásurin vísir nøgdina, ið skal til. Í døminum hava vit valt, at asfaltlagið skal vera 5,5 cm tjúkt, tá tað er liðugt trumlað. Far nú inn í talvuna í neðra við 5,5 cm og beina linju upp, har hon umskarast grafin, og fylg so linjuni til vinstru, so sært tú, hvussu nógv asfalt, ið krevst.
At velja asfalt kann vera trupult og krevur umhugsni. Serliga tá talan er um eina stóra framtíðar íløgu.
Ert tú kortini í iva, ert tú vælkomin at venda tær til Asfaltverkið í Hundsarabotni á tlf. 290 785 ella í telduposti til dajo@lv.fo Her eru serfrøðingar okkara við drúgvu royndunum altíð til reiðar at veita tær góða vegleiðing, so tú gert røttu íløguna í asfalt.
Landsverk hevur gjørt ein faldara um asfalt, sum vónandi hjálpir tær at finna fram til rætta asfaltið
Góðskueftirlit áðrenn og aftaná
Asfaltið úr Hundsarabotni er framleitt á einum framkomnum asfaltverki eftir viðurkendum uppskriftum. Asfaltverkið í Hundsarabotni hevur eftirlit við øllum liðum í framleiðsluni. Asfaltið verður kannað bæði áðrenn og aftaná, tað verður lagt á.
Á Royndarstovuni í Hundsarabotni verður millum annað kannað, hvussu sterkt asfaltið er, og hvussu væl tað tolir trýst. Evnistyngdin á skervinum og brotstyrkin í asfaltinum verða máld - alt samalt eftir góðkendum forskriftum, har áralongu royndirnar eisini koma asfaltverkinum til góðar. Tá asfaltið er lagt á, verða somuleiðis stakroyndir tiknar av asfaltinum úti á vegnunum fyri at staðfesta góðskuna.
Allir liðir í framleiðsluni verða skrásettir. Hendan skipanin ger, at vit alla tíðina kunnu halda eyga við, at asfaltið hevur ta bestu góðskuna, og kunnu tryggja, at framleiðslan støðugt verður ment.
Við skrásetingini hevur Royndarstovan í Hundsarabotni eitt yvirlit yvir, júst hvat slag av asfalti, sum er nýtt á teimum ymsu vegateinunum kring landið. Hetta lættir munandi um hjá brúkarunum, tá nýtt asfalt skal leggjast á, ella ein vegateinur skal umvælast, tí tá vita vit nágreiniliga, hvat slag av tilfari skal nýtast.
Vanliga verður sagt, at asfalt heldur í 15 -20 ár, alt eftir ferðslutíttleika. Tó eru fyrivarni, sum skulu takast fyri, at asfaltið skal halda so leingi. Eitt nú er sera umráðandi, at asfaltframleiðslan er í lagi, og at rætta asfaltið verður valt til rætta endamálið.
Undirlagið, har asfalterað verður, má verða sterkt, og vegurin vera rætt gjørdur. Áleggingin og ikki minst trumlingin av asfaltinum mugu vera gjørd á rættan hátt fyri at tryggja, at asfaltið ikki verður slitið upp ov skjótt.
Krøv í sambandi við asfaltarbeiðir
Tá ið grivið verður í asfaltið tilskilar Landsverk sær rætt til at krevja, at tað verður asfalterað umaftur við slitlagið eftir einum ári, og at tilfarið er av sama slagi sum í verandi vegi, soleiðis at slitið framyvir verður javnt.
Á markinum millum skoytini skal verandi asfalt fresast 5 cm niður, so at nýggja asfaltið kann leggjast við eini umskaring á 20 cm yvir tað gamla lagið. Fyri at sleppa undan frostspreingingum millum umskaringarnar verða skoytini innsiglaði við bitumen ella líknandi, fyri at væta ikki skal sleppa til. Normaltvørskurður - kaðalgrøv
Víst verður annars til, at asfaltarbeiði yvirhøvur skal fremjast eftir ávísingunum í Asfalthandbókini 2018


c: text/html

text:
Orð og lag: Aage Samuelsen
Týtt: Kajfinn Hammer
Upprunaheiti: Et herlig liv jeg eier i Jesus, Frelseren
1. Í Jesusi eg eigi so undurfult eitt lív,
um henda besta vin mín í lovsang sál mín trív;
:,:Hann fyri meg ein glataðan syndara Seg gav
og mínar syndir søkti Hann í hitt djúpa hav.:,:
2. Nú Hann meg trúfast leiðir á vegnum dag um dag,
eg støðugt kann uppliva Hans reina hjartalag.
:,:Ber leiðin upp á fjallið og djúpt í trongan dal,
tá Jesus við mær fylgir gerst sál mín nøgd og sæl.:,:
3. Tá Satan kemur til mín, við iva streingir á
og sigur: Frelsuna kanst tú ikki líta á!
:,:Tá minnist eg hin dagin, tá Frelsarin meg fann
og undurfult meg loysti frá syndarinnar bann.:,:
4. Ein lovsangur nú streymar frá hjarta mínum út,
og Djevulin fær hoyra meg loystan prísa Guð’.
:,:Um Jesu stóra verk her glaður syngi eg
og vinni meir enn sigur, tí Jesus styrkir meg.:,:

robotstxt: allowed

filter: keep


text:
Skráin í NLH var sera flott og fjølbroytt. Eg fór niðan seinnapartin við Herbert og Magnu. Vit fóru at leita eftir ævintýrlandinum hjá Jóhonnu av Steinum, og sanniliga funnu vit tað, tað var so gott at síggja tað aftur. Vár B. Jacobsen segði ævintýr fyri børnunum, og tað dugdi hon so serstakliga væl.
VIt síggja á myndini, hvussu børnini súgva hv'ørt orð til sín. Ævintýrini vóru Risans klóta, Kongsdóttirin, sum varð burturtikin av sjótrøllinum og annað. Vár vísti børnunum, hvar á listaverkinum ævintýrverurnar vóru at finna, og Magna hjálpir til.
Tað bar eisini til at tekna og skriva inni á skrivistovuni hjá Rakel Helmsdal, og ikki at gloyma matin – har var alt gott, bæði til stór og smá.
Um kvøldið sóu vit leikin Regn, sum er ein dansleikur, við ljóði og rørslum. Tey vóru fýra í hópinum, men tvey høvdu høvuðsleiklut, tað vóru Kjartan Hansen og Kristina Ougaard Sørensen. Á myndini, sum er tikin av FB síðuni hjá NLH, síggja vit tey saman við Annfinni Heinesen.
Leikurin var ein søga um tvey gentu og drong, stóran part av samanhanginum má áskoðarin sjálv fáa í lag, og tað var spennandi. Tey brúktu kroppin sum skulptur og talaðu kropsmál.
Myndir, sum sita eftir eru: ástarleikurin, sum var so serstakliga expressivur uttan at gerast vulgerur, fín fín koreografi; hann situr deyður (?) , og hon situr ovast í stiganum, meðan svøvnligur tónleikur ljóðar;
tey arbeiða saman við spannunum, tveita tær sínamillum; og so tann síðsta myndin av brúsubað í reyðum kjóla vakti áhuga av nýggjum, tí vit visti ikki at vatn var í nakrari av øllum hesum spannunum.…ta myndina havi eg ikki tulkað liðugt enn, tann reyði kjólin er við í leikinum alla tíðina, men liggur fyri tað mesta í eini spann……
Sera sera flottur og áhugaverdur leikur, nýtt, eksperimenterandi, sera lítið av teksti ella dialogi og tað, sum var, var á enskum. Eftir leikin hoyrdist fólk tosa um, hvat hetta nú var, og onkur spurdi meg, um gjáarmenn vóru so serliga harðir. Hon spurdi, tí at leikurin skuldi byggja á eina søgn frá Gjógv, og tá kom fram úr mínum gamla heila søgnin um mannin, sum egndi við systur síni og síðani fekk nógvan fisk. Óunnilig frásøgn, men nú aftaná síggi eg væl, at maðurin í leikinum, sum var til útróðrar fekk fyrst einki, men síðani stóð á at draga hjá honum, men eg minnist ikki søgnina ordiliga.
Í øllum førum fínur leikur, og kanska fult so góður, um tú IKKI kennir søgnina.


text:
Mars (gongustjørna)
Mars er gongustjørna næst jørðini. Mars er turr og lítil gongustjørna. Ýtan er reyð og grýtut. Hon hevur íspólar og tunt lofthav. Hitin er millum 5 °C og 125 °C. Har er ofta óveður.
Hagtøl[rætta | rætta wikitekst]
- Diametur í mun til Jørðina: 0,53
- Massi í mun til Jørðina): 0,11
- Rúmd í mun til Jørðina: 0,15
- Massafylla í mun til vatn: 3,93.
- Tyngdarakseleratión í mun til Jørðina: 0,38
- Mánar: 2, teir eita Deimos og Fobos
- Miðal-temperaturur: - 63 °C
- max støddarflokking: - 2,8
Lív á Mars[rætta | rætta wikitekst]
Í 1996 kunngjørdi NASA, at vísindamenn høvdu funnið farveg eftir einføldum verðum, sum høvdu livað á Mars fyri mió. árum síðan. Hetta vóru ørsmá samansett mynstur - møguliga steinrunnar leivdir av verum í lítlum petti av steini av Mars, funnin á Suðurkolli í 1984. Vísindamenn søgdu, at steinurin helst var slongdur burtur av gongustjørnini, tá ið ein stjørnusteinur datt niður á Mars fyri 15 mió. árum síðan. Enn er hetta ikki prógvað.
Í 1997 gjørdi NASA eina roynd at fáa meira at vita um næstu grannastjørnu okkara. Í juli setti Pathfinder seg á Mars, og bilurin Sojourner koyrdi út úr sonduni at gera fyrstu jarðfrøði- og dustkanningarnar av reyðu gongustjørnuni. Í september fór Mars Global Surveyor eina ferð, sum vardi í tvey ár, at kortleggja gongustjørnuna, til tess at vita, hvar rúmdarfør kunnu seta seg í komandi tíðum.


text:
Tit nú lyfti hava givið,
hava sagt hvør øðrum ja.
Hjúnarband nú hava bundið,
ferðast saman frá í dag.
Kærleiksband, ið tykkum knýtti,
aldrin sundur slítast skal,
ja, at elska og at æra,
lat tað verða dagligt val.
Lívsleið nýggj í dag er byrjað,
lívskós saman hava sett.
Tá tit heim nú skulu byggja,
lat tað byggja á tann klett,
Hann, sum yvir øllum ræður,
leggið alt í Hansar hond.
Ja, tá tryggur er hvør dagur,
til tit náa himnastrond.
Góði Faðir, vit teg biðja,
hesi tvey varða væl,
so hvønn dag í friði, gleði,
at tey kunnu liva sæl,
og í lívd av tínum krossi,
teirra heim Tú tryggja skal,
Tá á Teg tey vilja byggja,
veit eg, at tey byggja væl.
Í Guðs húsi har er gleði
Lovsongur har ljómar hátt
Tá ið Andans fylling kemur
Og av nýggjum gevur mátt.
Har í nærveru hansara
Vit frælsi kunnu fá,
Vit við gleði vilja heiðra
Hann, sum øllum valdar á.
Kom verð við í hesi gleði,
Komið lovið honum við,
Tí ein frelsara vit eiga,
Ja, ein faðir himli í.
Við vár lovsongi vit byggja
Eina trónu her í dag,
At vit hann av hjarta elska
Vísa Honum vilja glað
Kom og dansa, kom og klappa
Kom ber heiður til vár kong.
Okkar hjørtum frá vit bera
Til vár Guð ein nýggjan song.
Fyri nútíð, fyri framtíð
Harri okkara hann er.
Ja, hann yvir øllum ræður,
Alt í Síni hond hann ber.
Orð og lag: Matt Hooper
Týtt: Terje B. Vestergaard og Birna Vestergaard
Upprunaheiti: We believe
í hesi tíð, hvar vónin svinnur,
ivi, ræðsla tyngja sinn,
er ein grundvøllur tó stinnur
trúgvin ber, trúgvin ber.
mannaættin særd og brotin
í myrkrinum ver tú várt ljós
ein er frelsan til os sprotin
trúgvin ber, trúgvin ber.
trúgva eina á guð faðir, trúgva á guðs einkason.
trúgva á heilagan anda, sum av nýggjum gevur lív.
trúgva á krossfesting, deyða, trúgva deyðans vald hann sló.
trúgva hann úr grøv var reistur, at hann aftur koma skal.
trúgvin ber.
meira enn bert orð vit syngja
altíð trúgv vár vera má,
um so roynd og freisting tyngja.
trúgvin ber, trúgvin ber.
tey fortaptu finn, tey deyðu vek, kærleiks streymar send í hesi tíð.
lat frá kirkjum berðast frelsuboð, trúgvin ber, trúgvin ber.
lat ei helheimsportur sigur fá, nei guðs kraft kann ríva slørið frá
at tín kærleiki ei sigrast kann, trúgvin ber, trúgvin ber.


text:
Savnsfagnaður: S.J. Mikines í Listastovun
Mentan19-04-2018 - 22:02 - Jóanis Albert Nielsen
Í samband við Savnsfagnaðin í Vágum 20. til 22. apríl, verður ein forkunnug listaframsýning í Listastovuni.
Tað hevur eydnast fyrireikarunum av Savnsfagnaðinum í Vágum at samla saman ein hóp av áhugaverdum Mikines-málningum. Hesir málningar verða vístir fram á eini forkunnugari listaframsýning í Listastovuni í Miðvági.
Tað verður møguligt at síggja hesa framsýning ímillum 14.00 og 17.00 leygardagin og sunnudagin. Tað er ókeypis at koma inn.


text:
Skrivað hevur: Guðrið Patursson
Jósef Zachariassen, Eyð Berghamar Jacobsen, Lea Kampmann og Pauli Reinert Poulsen eru fjølbroyttir, ungir, føroyskir tónleikarar, sum á hvør sín hátt hava nomið sær tónleikaliga útbúgving, heilt frá Musicians Institute í Hollywood til Balettakademien í Göteborg. Fylgið við tráðnum Fjølbroyttar tónleikaútbúgvingar, har hesi ungu greiða Røddini nærri frá um útbúgvingar sínar.
Eyð Berghamar Jacobsen
Eyð er 35 ára gomul og búsitandi í Havn saman við maka og tveimum synum. Hon er útbúgvin musikalartistur.
Mynd: Starry Eyes Fashion
- Eg havi altíð sungið, og bæði sangur og sjónleikur fyltu nógv í umhvørvinum, eg vaks upp í.
Eyð gekk bæði til sang og drama sum lítil, og sum studentaskúlanæmingur í Hoydølum visti hon allatíð, at tað var tað, hon ynskti at nema sær útbúgving innanfyri aftaná skúlan. Sum 18 ára gomul fór hon á ein háskúla í Svøríki, ið var ein 1 ára fyrireikandi útbúgving til yrkisútbúgving innan sangleik.
Á háskúlanum var undirvíst í dansi, drama, sangi og kóri. Næmingarnir skipaðu fyri tveimum stórum sýningum, har tey sluppu at royna seg bæði innan pop/rock og sangleik. Næmingarnir fyrireikaðu sjálvir alt frá rekvesittum til búnar og scenografi. Umstøðurnar vóru sera góðar, og tey høvdu eisini studio og fastar teknikarar.
Í flokkinum vóru tey 37, og tey vóru eggjaði at søkja inn á yrkisútbúgvingar innan sangleik og fyrireikaðu seg javnan til auditions.
Eyð valdi eisini at søkja inn á ein av hesum skúlunum, ið kallast Balettakademien, og liggur í Gøteborg. Har fylgdu nógvar drúgvar auditions, og tá hon var komin víðari til seinasta dagin, fekk hon rættiliga blóð uppá tonnina, so tað var ein stór frægd at vera millum tær 10 kvinnurnar og 10 mennirnir útav uml. 200, sum sluppu inn.
Í 2005 fekk Eyð prógv sum musicalartistur.
- Musikalútbúgvingin er drúgv. At ganga til auditions er ein hørð kapping, altíð eitt press at sleppa ígjøgnum nálareygað. Tað krevur, at man virkuliga, virkuliga vil tað 220% !
Eftir loknað útbúgving royndi Eyð seg sum show-artistur hjá svensku framleiðslufyritøkuni 2 Entertain, har hon undirhelt á familjuhotelli í Turkalandi, ið kallaðist Blue Village. Hetta var ein rík uppliving at kunna venja uttandurða í hitanum, við framúr góðum koreografum og sanglærarum.
- Tað var ordiliga stuttligt, vit vóru 40 artistar, sum fóru til Turkalands og búðu á hotelli í ein mánaða við drúgvari undirvísing, áðrenn vit vóru býtt út í smærri bólkar at arbeiða á ymsum hotellum.
Líkindini at fáa starv sum musicalartistur eru serliga hørð fyri konufólk: tað eru altíð nógv fleiri mannfólka leiklutir í sangleikum, og tað eru dupult so nógvar kvinnur um boðið, sum menn. Við nógvum intensivum kvøldarvenjingum, er tað torført at kombinera familjulívið. Flestu kvinnurnar, sum velja hesa yrkisleið burturav, velja familjulívið frá.
Hóast Eyð helt hesa yrkisleið vera spennandi, visti hon kortini, at hon vildi heimaftur til Føroyar at búgva. Afturat sangi, dansi og sjónleiki, hevði mál altíð havt hennara áhuga, og í 2011 fór hon undir at lesa føroyskt á Setrinum. Nú vantar henni bara MA ritgerðina, og verður hon liðug sum MA í føroyskum málvísindum og bókmentum í summar.
Síðan Eyð flutti til Føroyar, hevur hon fingist við bæði sang og sjónleik við síðuna av lesnaðinum. M.a. spældi hon við í sangleikinum Sangur í mjørka og leikinum Veitslan, og hevur hon útgivið fløgur saman við Cantable, KATA og Tungl. Eisini hevur hon verið við til at leggja rødd til lýsingar og teknifilmar.
Hóast hon hevur lagt kreativu yrkisleiðina eitt sindur til síðis, fer hon ongantíð at gevast við at standa á palli.
- Eg fari ongantíð at angra musicalútbúgvinga, tí hon gav hollan kunnleika á so nógvum økjum, og er tað nakað, eg kann taka við mær í øllum, eg fáist við.
Eyð syngur nógv við kvinntettini KATA - sum herfyri varð tilnenvd ársins bólkur og ársins nýggja navn til FMA. Harafturat undirvísir hon í vøggusangi.
- Tað er ræðuliga feitt at búgva í Føroyum, av tí at tað er nógv nemmari at sleppa at gera tað, sum man elskar - eg kann ganga á Setrinum, og alíkavæl syngja, standa á pallinum og vera mamma!
Hetta inniber útbúgvingin sum musicalartistur í stuttum:


text:
UCAS vegleiðing
Vegleiðing í at fylla út UCAS-oyðublað 2018/2019
Um tú ætlar tær at søkja um upptøku á bachelor í Bretlandi, mást tú skráseta teg sum brúkara á www.ucas.com undir ”Apply and track” – ”Start an undergraduate application”
Góð vegleiðing er á heimasíðuni og á online-oyðublaðnum. Hvørt punkt hevur eitt ”?”, og har eru týdningarmestu frágreiðingarnar at finna.
Trýst á ”Apply for courses 2018”
Haðani kemur tú inn á síðuna “Register and log in”. Har skalt tú velja ”register and apply 2018 entry”.
Fylg vegleiðingini, tá tú fyllir “Personal details” út. Vel loyniorð og 4 trygdarspurningar við røttum svari. Trýst á “next”, fyri at gera fyrsta part av skrásetingini lidnan og ger eitt brúkaranavn. Skriva brúkaranavn og loyniorð niður, tí tú skalt brúka tey til at byrja uppá umsóknina, og hvørja ferð tú ritar inn aftur.
Viðvíkjandi spurninginum ”How are you applying?”, skalt tú sum føroyskur umsøkjari við eini bakgrund úr føroyskum skúla velja ”As an individual”. Síðani setur tú krossin, at tú býrt uttanfyri UK. Nú kemur spurningurin um at upplýsa ”Verification code”. Kotan eigur at vera komin á tín teldupost og skal skrivast í opna teigin.
Tá skrásetingin er liðug, skalt tú byrja uppá sjálva umsóknina. UCAS-umsóknin hevur 6 høvuðspartar: Personal details, (Student finance), Choices, Education, Employment, Statement og Reference. Teigar sum skulu fyllast út eru merktir við *.
1. Personal details
Byrja við at gera “Personal details” liðugt. Flestu upplýsingarnar eru longu útfyltar í sambandi við skrásetingina. Kanna um upplýsingarnar eru rættar. Skriva hvørjum landi tú ert fødd/ur í. Is your permanent home in the UK? “NO”
Undir ”Date of first entry to live in the UK” nevnir tú dagfestingina, tá tú ætlar tær til Bretlands at lesa. Dagfestingin er ikki bindandi, men vegleiðandi. 15. september kann vera eitt dømi.
”Nationality”: Vel ríkisborgaraskapin, sum stendur í tínum passi “Danish” ((IKKI “Faroese”)).
”Dual nationality”: Har skal einki standa.
”Area of permanent residence”: Vel ”Faroe Islands”.
”Residetial category”: Vel ” EU National (non-UK Citizen)”, um tú ert danskur ríkisborgari búsitandi í Føroyum.
”Reference numbers”: Her skalt tú skriva skrásetingarnummarið til málroyndina, um tú hevur tikið eina ella meldað teg til eina. Annars skalt tú einki skriva.
“Passport details”: Danskir ríkisborgarar við reyðum passi skulu ikki hava visum. Um tú hevur reytt pass, skalt tú ikki skriva undir hesum teiginum. Grønt pass krevur ”Entry Clearence”.
”Student support/Fee code”: Vel “09 International Agency”, um tú fært stuðul frá Studna til tuition fees í Onglandi, Wales ella Norðurírlandi. Til útbúgvingar í Skotlandi skalt tú skriva “02” og velja “Student AA Scotland” við Student support arrangements. Til spurningarnar, um tú hevur búð og arbeitt í EU (hevur EU-pass) og um tú hevur foreldur ella maka, sum eru EU-borgarar (hava EU-pass), skalt tú svara ”Yes” í báðum førum.
Tú skalt kunna um ”Criminal convictions”, um hetta er galdandi fyri teg.
Við “Nominated Access”, skalt tú bara skriva nakað, um tú ynskir, at onkur skal kunna tosa um tína umsókn við UCAS og universitetini, um tú ikki ert tøk/ur.
”Disability/Special needs”: Um hetta ikki er galdandi fyri teg, skalt tú trýsta á ”see list” og velja ”No disability.”
Tá hesin parturin av umsóknini er liðugur, skalt tú trýsta á ”save” og kross við ”section completed”.
”Student finance”: Set eitt frámerki í “I have read these details”. Koyr flugubein í ”section completed” og trýst síðani ”save”, og annars skalt tú einki annað gera.
2. Choices
Her skalt tú velja útbúgving og stovn. Tú hevur í mesta lagi 5 valmøguleikar. Søkir tú um at lesa medisin, til djóralækna ella til tannlækna, kanst tú í mesta lagi velja 4 skúlar. Tú kanst ikki gera ein raðfestingarlista yvir stovnarnar, tí teir verða automatiskt skipaðir eftir alfabetinum.
Tú kanst ikki søkja bæði á Oxford og á Cambridge.
”Institution code”: Trýst á ”see list” og finn títt universitet.
”Course code”: Finn tína útbúgving á listanum.
”Campus code”: Er vanliga ”Main site”.
Finn ”Start date” á listanum.
Trýst á “?” við síðin av ”Further details”, tí tað kann vera, at tað er galdandi fyri teg.
”Live at home?”: Vel “no”. Um tú søkir upptøku til fyrsta árið av eini bachelorútbúgving, skal “Point of entry” standa opið. Koyr eitt flugubein í “section completed” og trýst til síðani á “save”.
3. Education
Her skalt tú skriva prógvið og aðrar viðkomandi útbúgvingar við próvtølum. Um miðnámsútbúgvingin ikki er liðug ella tú ert í holt við aðra útbúgving, skalt tú kortini skriva hvørji fak ella skeið tú hevur tikið higartil. Tað er ikki neyðugt við próvtølum frá fólkaskúlanum.
Byrja við at trýsta ” add new school/college/centre”. Leita eftir tínum skúla. Vanliga finnur tú ikki skúlan hjá tær her. Vel síðani “My school/centre is not listed here” ”No matches found” –Click here to enter mu school details manually. Nú fært tú møguleikan at skriva navnið á skúlanum. Lat “Exam centre number” standa tómt.
Skriva dagfestingina nær tú byrjaði og nær tú endaði útbúgvingina. Verður útbúgvingin ikki liðug fyrr enn í summar, velur tú juni 2018. Um útbúgvingin leiðir til eina próvtøku, velur tú ”yes” við næsta punkt. Trýst síðani á ”save”. Tá tú hevur skrásett skúlan skulu próvtølini leggjast afturat.
Vel: ”Select highest level before you start Your course”: ”Below Honors degree qualifications”.
Trýst “add qualifications”.
Skriva “O” og vel “other (intern. EU Qualifications)”.
Við “Subject/title” skalt tú skriva: “Upper Secondary School Exam”.
“Qualification date”: Dagfestingin fyri nær útbúgvingin endaði ella endar.
Við “Exam” skriva MMR! Undir “Grade” skal miðalpróvtalið skrivast! Ert tú ikki liðug/ur – skal teigurin standa tómur.
”Module/unit 1”: Øll fak skrivast við stigi og møguliga munnligt og skrivligt. T.d. ”English – level A – written”.
”Qualification date”: Mánaður og ár, tá próvtøkan var.
“Grade”: Skriva árspróvtøl/royndarpróvtøl t.d. 8/9. Vel síðani ”add a new module”.
Síðani skalt tú skriva øll fakini, sum eru á próvnum.
Skriva eitt fak við at trýsta á ”add another module”. Halt á við at nevna fak og próvtøl.
Um tú ikki hevur verið til próvtøku, skalt tú velja hvørji fak tú hevur hetta árið, men lata teigin ”Grade” standa tóman.
Tá hesin parturin av umsóknini er liðugur, trýstir tú á ”section completed” og trýst´síðani á ”save”.
4. Employment
Hevur tú arbeiðsroyndir, skalt tú skriva tær í “Employment”.
Trýst “add an employer” og fylg vegleiðingini. Um tú ikki hevur arbeiðsroyndir, trýst so á ”section completed” og “save”.
5. Statement
Hetta er ein týðandi partur av umsóknini. Stórur dentur verður lagdur á ”Personal Statement”, tá skúlin metir um tína umsókn. Nýt tíð til at arbeiða við hesum í einum øðrum skjali, og set síðani alt Personal Statement/motivatiónsbrævið inn í tann stóra tóma teigin. Tað er mark fyri, hvussu nógv títt ”Personal Statement” kann fylla, so ansa eftr, at tú heldur teg innanfyri loyvda markið. Trýst á ”save” og ”preview” og koyr síðani flugubein í ”section completed”, sum er á síðuni, sum kemur fram. Góð vegleiðing til at skriva Personal Statement er at finna á www.ucas.com.
6. Reference
Her skalt tú skriva navn og upplýsa ein persón, sum kann skriva eitt ummæli av tær. Tað skal vera ein við akademiskari bakgrund (lærari, vegleiðari o.s.fr.) Hesin persónurin fær ein teldupost frá UCAS, og verður biðin um at senda eitt ummæli elektroniskt. UCAS skal hava ummælið, áðrenn tú kanst senda lidnu umsóknina avstað. Tú kanst kanna, um umsóknin er í lagi við at trýsta á ”View all details”.
Síðani skalt tú gjalda og senda umsóknina. Tað seinasta tú gert í hesi atløgu er at velja ”Pay/send”.
Holger Arnbjerg – www.setur.fo/ASK - holgera@setur.fo – tlf. 29 25 13


text:
Smiðju- og maskinverkstað okkara loysir uppgávur innan smiðjuarbeiðir fyri skip, íðnaðin, alingina og privatar kundar.
Okkara maskindeild er í høvuðsheitum sjálvur maskinverkstaðurin við sínum mekanikki og hydraulikki og plátuverkstaðurin, her alt metalarbeiði verður gjørt.
VIt hava dugnalig starvsfólk og eru vælútgjørd við amboðum og maskinum. TTS samstarvar við nógvar góðar undirleverandørar. Alt hetta ger okkum føran fyri at loysa flest allar uppgávur, lítlar sum stórar.
Á TTS nýta vit nógva orku til at gera íløgur í nýggja útgerð og menna okkara førleikar fyri at halda okkum í fremstu røð.
Tú ert altíð vælkomin at seta teg í samband við okkum og fáa eitt óbindandi tilboð.


text:
Orð: Elias Blix
Týtt: Edmund í Garði
1. So elskar Guð oss, at hann gav
sín kæra son í deyðans kav,
at vit ei skulu deyðan sjá,
men ævigt lív við honum fá.
2. Um tú Guðs kærleik grant vilt sjá,
til Golgata tú fara má,
har Jesus pínsluvegin steig
og sárt for syndir várar leið.
3. Hann fór til spott og slag og sár,
til deyðadóm for misbrot vár,
hann boygdur gekk og bar sín kross,
til lív og grøðing fyri oss.
4. Tú sól, sum gyltan ljóma ber,
mót ljósi hans bert skuggi er,
sjálvt tá hann steig um myrkurs gátt
eitt lítið bil á heljarnátt.
5. O, kærleiki, sum glitragull,
o, náðikelda undurfull!
Tú lýsir gjøgnum deyðans neyð
sum dýrdarperlan logareyð.
6. Eg falli tætt við krossins træ
við hjartans gráti nú á knæ,
mín synd er her so ónd og svørt,
men náði tín so rein og bjørt.
7. O, kærleiki, o, lat meg tá
títt ljós í lívsins myrkri sjá,
og tá ið kemur síðsta stund,
so lýs mær inn í sælan blund.


text:
Vesturevropa
Vesturevropa er vestasti partur av Evropa. Londini í Vesturevropa eru Bretsku Oyggjarnar, Frakland, Týskland, Belgia, Luksemburg, Niðurlond, Eysturríki, Sveis, Liktinstein og Monako. Hesi lond eru átøk hvørjum øðrum í landslagi, veðurlagi og livilíkindum. Ígjøgnum londini renna stórar og makar áir, har skip sigla í hópatali, og ímillum áirnar og út um landið er hópur av siglirennum. Meginparturin av Vesturevropa er láglendi. Suðuri í Fraklandi og Týsklandi er tó nakað av fjøllum og háslættum, men tey eru sjáldan hægri enn 1500 m. Láglendið er mest sum alt velt við tíðarhóskandi amboðum. Tann óvelti parturin av lágfjøllunum og láglendinum er vaksin við lyngi, grasi og skógi. Men fram um alt eru hesi lond av heimsins mætastu ídnaðarlondum, tí í jørðini er fullt av jarni, koli og alskyns metalum og ikki sørt av olju, vatn trýtur ikki at framleiða elmegi við, fólkið dugir eisini væl at handfara maskinur og er vant til allan ídnað.


text:
Norðmenn stroyma sum kunnu beinleiðis frá Norðurlendsku Meistarastevnuni og JuniorMeistarastevnuni 2015 her á livestream.com, har hvør stevnupartur síðani verður goymdur til at kunna hyggja at seinni.
Men hartil leggur videoanalytikarin hjá teimum video út frá øllum finalum á YouTube rásina hjá norska svimjisambandinum, sum er betri hóskandi til greining. Ávaring, ljóðið er rættiliga hart frá.
Her er juniorfinalan í 200 blandað, har Sára Nysted úr Suðuroyar Svimjifelag vann bronsu:
Og her er juniorfinalan í 1500 frí, har Marius Gardshodn úr Havnar Svimjifelag vann silvur:
Talan er um bara tann eina vinkulin (av øllum hylinum), har ljóðið er beinleiðis úr kamera og uttan at man hoyrir speakaran serliga væl. Men hinvegin er videogóðskan betri enn tað sum kemur burtur úr beinleiðis stroyming, og tí betri til at telja armtøk og frekvens osfr.


text:
Í kjakinum millum kristin og ateistar, hevur spurningurin javnan stungi seg upp, um ein kann verða eitt gott menniskja uttan at trúgva á Gud, ella kanska rættari, um menniskja kann gera góð verk uttan at trúgva á Gud?
Ateistar hava onkursvegna fingi tað uppfatan av kristna sjónarmiðinum, at kann eingin gera góð verk uttan so at ein trýr uppá Gud.
Eg eri ikki heilt klárur yvir, hvaðani eitt slíkt sjónarmið hevur sín uppruna, men hatta er tó ikki frá kristnari doktrinu uppsprotið.
Møguliga sipa verður til orð Paulusar: 'Tí eg veit, at í mær - í holdi mínum - býr einki gott' (Rómbrævð 7: 18).
Men her má ein hava í huga, at talan er her um ein teist ikki ein ateist og víðari, at full semja ikki er millum gudfrøðingar um Paulus í hesum teksti, umtalar støðu sína undan ella eftir at hann tók við kristnari trúgv.
Ivaleyst er talan meiri um sálarlív menniskjans, at vit innast inni, neyvan hava fult innlit inn í okkum sjálvi og kunnu føra út í praksis tær mest ósigiligu ógerðirnar. Hugsi millum annað um fangavørðarnir í Auswitch, sum út frá nýggjari gransking vístu seg at verða vanlig menniskju, við eginleikanum brádliga at gerast ovurhonds óndskapsfull.
Niðurstøðan út frá slíkari kanning vil verða við, at slík kundu verði eg og tú ímorgin, óansæð hvussu sámilig og moralskt vit í tí dagliga hugsa og uppføra okkum.
Er tað hetta Paulus hevur í huga? Men í so fall er talan ikki eina um ateistar, men menniskja sum heild.
Paulus vísir tó eisini á eina aðra síðu av sakini, nemliga tann síðan sum eisini sýnir javnvágin. Tí menniskja í Bíbliunnar lýsing er ikki bara ónt.
'Tí táið heidningarnir - sum ikki hava lóg - av nátturuni gera tað, sum lógin sigur, eru teir, uttan at hava lógina, sær sjálvum lóg; teir vísa jú at verk lógarinnar er skriva í hjørtum teirra. Eisini samvitska teirra vitnar, og hugsanirnar sín ámillum klaga ella eisini verja hvør aðra.' (Rómbrævinum 2: 14-15)
Kann menniskja tí hugsa moralskt og gera væl uttan Gud? Avgjørt nei! Men menniskja kann kortini gera væl uttan trúgv á Gud, eftirsum moralur og etikkur er og virkar í sinnið okkara, grunda á, at Gud er. Menniskja var ætla og skapt at hugsa moralskt og positivt.
Paulus sjálvur pástóð at hann sum jødi, undan sínari umvending til Kristindómin var lýtaleysur í samband við Mósilógina, við øðrum orðum, so var Paulus ivaleyst í sínum vanliga dagliga degi, ein góður maður og tað uttan at hava eitt livandi samfelag við Gud (Filippibrævið 3: 6)
Jesus tosar enntá um góðu gerðirnar hjá teimum meiri gudleysu:...(Matteus 5: 46-47)
Men hetta er sjálvandi eitt heilt annað evnið og knýtur seg ivaleyst meiri til fyrru útsøgn Paulusar í hesum innleggi, setningurin, at í menniskjanum býr einki gott og tað er ikki fokusi í hesum innleggi.
So, kunnu ateistar verða fittir, góður, hjálpsamir, sjálvandi!
Eins og religiøs menniskju í mótsetning kunnu verða nakrir djevlar, pedofilir, ráðaríkir, nakrir manipulerandi sjónvarpsprædikandi pengamenn, ella slíkir sum flúgva seg og onnur inn í stórar bygningar. Og sjálvandi vice verce eisini.
Tað er í øllum hesum at Bíblian leggur dent á at menniskja hevur brúk fyri einari andaligari endurføðing omanifrá, einari broyting sum ikki kann koma av einum rákið ella við lóg, men gjøgnum Gud sjálvan, gjøgnum frelsuverk Jesusar.
Haldi tí heldur, at í samband við etik og moral, at kristna læran vildi lýst tað soleiðis, at um ein er kristin, at so uppførir ein seg um ein góður maður ella ein góð kvinna, eftirsum tað er ávøksturin av at verða broyttur omanifrá og at ein harvið er vorðin ein Kristi eftirfylgjari.
Um ikki, so lærir Bíblian, at ein livir eina lygn:
...Tey skulu eitast at óttast Gud, men tey avnokta kraft gudsóttans...(2 Timoteus 3: 5)
Tey siga, at tey kenna Gud, men tey avnokta Hann við verkum sínum; tí tey eru andstyggilig og ólýðin og duga einki gott verk til (Titus 1: 16)
'Siga vit, at vit hava samfelag við Hann og liva í myrkrinum - so lúgva vit og gera ikki sannleikan' (1 Jóhannes 1: 5)
Av hesum kennast børn Guds og børn djevulsins; hvør tann, ið ger ikki rættvísi, er ikki av Gudi, og líka lítið tann sum elskar ikki bróðir sín (1 Jóhannes 3: 10)
Av tí vita vit at vit kenna Hann - av at vit halda boð hansara...tann, ið sigur seg verða verandi í Honum, er eisini bundin at hava somu atferð sum Hann (1 Jóhannes 2: 3, 6)
Í hesum førið, kunnu vit sjálvandi hugsa um manipulerandi pengasvindlandi sjónvarpsprædikumannin, pedofilska prestin, og hvør veit, kanska eg og tú.
Í hvussu er, verða vit sum kristin, øll, biðin um at rannsaka okkum sjálvið, um vit nú veruliga eru í trúnni, also fyri at staðfesta um vit nú veruliga eru kristin:
'Rannsakið tykkum sjálvar, um tit eru í trúnni, roynið tykkum sjálvar! Ella kenna tit ikki tykkum sjálvar, at Kristus Jesus er í tykkum? Annars standa tit ikki royndina' (Seinna Korintbræv 13: 5)
Lív og atburður er sjálvandi prógvi:
Av hesum kennast børn Guds og børn djevulsins; hvør tann, ið ger ikki rættvísi, er ikki av Gudi, og líka lítið tann sum elskar ikki bróðir sín (1 Jóhannes 3: 10)
Men aftur til høvuðs evnið í hesum innleggi.
Ivaleyst er tað miðskiljingin nevnd omanfyri, í hevur skapt hendin tørvin millum ateistar, at skula vísa okkum teistum á, at ateistar eisini kunnu gera góð verk, og tað uttan Gud.
Eg haldi at stutta viðgerðin omanfyri svarar hasum aftur.
Men skal eg svara fyri meg, so persónliga gleðist eg sum ein kristin, tá ateistar, agnostikarir, muslimar, hinduar og aðrir bólkar gera væl, men hetta er sum Paulus skrivar:
'Tí táið heidningarnir - sum ikki hava lóg - av nátturuni gera tað, sum lógin sigur, eru teir, uttan at hava lógina, sær sjálvum lóg; teir vísa jú at verk lógarinnar er skriva í hjørtum teirra. Eisini samvitska teirra vitnar, og hugsanirnar sín ámillum klaga ella eisini verja hvør aðra.' (Rómbrævinum 2: 14-15).
Hetta vísir tí bara at menniskjan er ætla og skapt at hugsa etiskt og tí kann útføra tað sum er gott og etiskt.
Ein roynd hjá gudloysingum at vísa á, at vit kunnu verða góð uttan Gud og sum ein oftani bítir merki í á alnótini, er dømi um Bill Gates. Bill Gates sigst verða ein agnostikari, við øðrum orðum, ein í ikki er vitandi um Gud er, ella ikki.
Tað skal sigast, at Bill Gates hevur gjørt eitt einastandandi megnar arbeiði, í at hjálpa teimum neyðstaddu og hjálparleysu og hevur investera milliardir í vælgerandi arbeiði.
Við hesum vilja ateistar vísa á, at ein kann verða góður uttan Gud og ein verður harvið oftani varðugur við slíkt møsn sum hetta niðanfyri:
Sum sagt, so hava kristin ongan trupuleika av, at gudloysingar gera væl, hetta er at gleðast um og vísir bara, at tað er lóg Guds sum virkar í okkum øllum.
Veit, erligt talt ikki, hvussu er við Pat Robertson, eg meini so við, Bíblian biður okkum ikki rópa upp um okkara vælgerðir eins og Bill Gates hevur gjørt.
Sum Jesus sigur tað:
Varðið tykkum, at tit útinna ikki rættvísi tykkara fyri menniskjum - fyri at verða sædd av teimum...Táið tú gevur olmussu, mást tú ikki lata blása í lúður fyri tær, sum hyklarir gera...Nei, táið tú gevur olmussu, lat tá ikki vinstru hond tína vita, hvat hin høgra ger...fyri at olmussa tín kann verða í loyndum (Matteus 6: 1-4)
Hvør veit hvat Pat Robertson hevur latið í olmussu!
Kenni fleiri kristin í Føroyum sum tjena nógv og sum geva nógv, og sum fylgja hesari meðinreglu.
Veit ikki um Pat Robertson hevur starvast saman við afrikanskum leiðarum, sum hava hildi fólk sítt í trælahaldi? Møguliga, men møguliga eisini óvitandi, eins og flestu av okkum, óvitandi keypa vørur, í stuðla slíkum rottinskapið. Eins og Bill Gates og hansara virksemi møguliga eisini hevur gjørt sær galt av ráðvørum, har kúga menniskju máttu trælka undir ómenniskjaligum korum, og tað møguliga óvitandi.
Hatta við Bill Gates og hansara agnostisismu, stavar annars og millum annað, frá einum sjónvarpsprátið, fyri fleiri árum síðani, har í maðurin var tráðspurgdur um religión.
Har í prátið ljóðar soleiðis:
In his interview with Charlie Rose on Public TV, Bill Gates has said he is “doubly blessed” to have worked at Microsoft and now at his Foundation. But, “doubly blessed” by whom? By what? What is the religion of Bill Gates? What is the religion of Warren Buffett?
Hetta práti verður vanliga bara endurtikið at ateistum á netinum og lagt inn í allar møguligar top 10 ateista listar, etc, sum dømi er uppá her:
http://hollowverse.com/bill-gates/
Men so uppstendur eisini trupuleikin.
Í einum práti í 2013 úttalar maðurin seg soleiðis:
Bill Gates, one of the richest men in the world, is known to be decidedly non-religious. In an interview this weekend, he broke from his usual tune with an uncharacteristic mention of God.
http://mashable.com/2013/01/22/bill-gates-gods-work/
So er Gates veruliga ein agnostikari ella býr nakað annað undir?
Kanska Bill Gates bara vildi vísa hesum fólksløgum sína virðing? Kanska og tað kann møguliga hugsast, at Bill Gates hevur broytt meining, ella at hann í hvussu er ikki er so avgjørdur um sín hugburð til gudloysi, soleiðis sum ateistar vilja hava okkum at trúgva? Hóast at alt var talan um agnostisismu heldur enn ateismu.
Eitt sum eg beit merki í, í fyrra prátinum við Gates (og onnur eisini), tá hann gevur seg út fyri at verða agnostikari, er eygleiðingin av likamliga málinum, tá Gates segði seg undan Gudi:
Isaacson wrote: “Gates face suddenly becomes expressionless, his squeaky voice turns toneless, and he folds his arms across his belly and vigorously rocks back and forth in a mannerism that has become so mimicked at Microsoft that a meeting there can resemble a round table of ecstatic rabbis.”
Kann tað hugsast, at Bill Gates ikki var so heilt sannførdur um orð síni sjálvur.
So fyri at taka samanum:
- Kann menniskja gera tað sum er gott uttan Gud? Svarið er nei!
- Kann menniskja sum ikki trýr á Gudin gera tað sum er gott? Svarið er Ja!
- Kann ein sannur kristin liva eitt áhaldandi dubbultlív? Svarið er nei!


text:
Orð: William T. Sleeper
Lag: George Coles Stebbins
Týtt: Victor Danielsen
1. Ein ráðharri kemur til Jesus á nátt
at spyrja um vegin til lívið so gott,
og greitt ljóðar svarið í sannleika tá:
Tú aftur føðast má!
Niðurlag:
Tú aftur føðast má,
tú aftur føðast má!
Av sonnum, av sonnum eg sigi tær tað:
Tú aftur føðast má!
2. Tú sál, sum mót ævini gongur, áh, hoyr
eitt boð nú frá honum, hvørs orð aldri doyr!
Og lat henda boðskap til hjarta títt ná:
Tú aftur føðast má!
3. Sig, vilt tú í hjarta og sál fáa frið
og savnast teim sælu í Himlinum við?
Ja, ynskir tú bjarging og frælsi at fá,
tú aftur føðast má.
4. Kann vera, í Himli ein sál bíðar tær,
sum ynskir at møta við portrið tær har;
men skalt tú tey elskaðu har uppi sjá,
tú aftur føðast má.


text:
Sp/f Hjálpirót
Fyritøkan var stovnað í høvuðsstaðnum í 1987
Samanumtikið ber til at siga, at arbeiðið fevnir um ráðgeving, nýgerð og røkt. Vit veita tænastur innan alt urtagarðsvirksemi bæði til privatfólk, fyritøkur og almennar stovnar. Vit gera so at siga alt uttandura arbeiði, eisini viðlíkahaldsarbeiði sum at lúka, sláa gras, klippa hekk og skera trø. Nógv av arbeiðnum gongur fyri seg á tekniborðinum og við at rokna tilboð út. Kundin fær eitt uppskot um, hvussu økið kemur at síggja út. Aftaná kunnu vit geva tilboð upp á arbeiðið. Tað ofta er ein avbjóðing at gera arbeiðið í landslagnum, so tað heldur til føroyska veðurlagið. Men við umleið 30 ára royndum vita vit hvørjar plantur og hvørjir runnar trívast her. Hjálpirót selur eisini góða mold. Fyritøkan hevur sorteringsmaskinu til at sortera moldina, sum verður blandað við sandi.
Ein onnur tænasta, sum fyritøkan bjóðar um veturin, er salting og kavarudding fyri privatfólk og stovnar. Hjálpirót hevur bæði kavaplógv og saltspreiðara. Nógvar fyritøkur og stovnar í høvuðsstaðnum hava havt góða nyttu av hesi tænastu
Tænastuveitingar.
Fjølbroyt virksemi.
Tænastan er sera umfatandi. Vit leggja betong og brotflísar, laða grótgarðar, planta blómur, trø og runnar, og gera hyljar og gosvøtn. Vit hava øll seramboð sum t.d. gravimaskinur, lastbilar og onnur amboð fyri at kunna veita best møguliga tænastu. Vit hava væl útbúgvin starvsfólk, og vit útbúgva eisini lærlingar innan hetta handverk. Tað er stuttligt bæði hjá okkum og kundanum, tá eitt grundstykki verður broytt til ein vakran urtagarð við túni, grótlaðing, grasvølli, trøum, runnum, plantum og kanska eisini hyli og útilampum. Øll eru vælkomin at seta seg í samband við okkum. Vit geva fegnir eitt óbindandi tilboð.


text:
Hondbóltur
Hondbóltur er ein lið ítróttargrein, har hvørt liðið hevur 7 leikarar, ein málmann og 6 útileikarar. Harumframt kunnu bæði liðini hava útskiftarar, sum sita á bonkinum, meðan hini spæla. Liðini kasta ein bólt millum sín og royna hvør sær at skjóta bóltin í málið hjá mótstøðuliðinum. Tað liðið sum fær flest mál, eftir at tíðin er farin, hevur vunnið dystin. Um tað stendur á jøvnum í málum, so er tað javnleikur og ongin hevur vunnið. Vinnarin fær vanliga 2 stig, og tað liðið sum tapir fær onki stig. Um tað er javnleikur, so fáa bæði liðini 1 stig hvør. Hjá teimum vaksnu varir ein dystur í ein tíma, hvør hálvleikur varir 30 minuttir. Bæðini liðini kunnu taka time-out, meðan dysturin er í gongd, hetta verður ofta brúkt, tá tað gongur illa hjá tí eina liðinum. Hondbóltur er ein vældámd ítróttargrein í Føroyum, bæði menn og kvinnur hava tvær deildir, og børnini kappast eisini í teirra aldursbólkum. Tey vaksnu hava tvær kappingar, eina landskapping og eina steypakapping. Hesar kappingar verða ofta nevndar eftir høvuðsstuðulinum. Hondbóltsdystir verða í Føroyum og í øðrum londum leiktir í innandura ítróttarhøllum, men fyrr í tíðini, tá fáar ella ongar ítróttarhallir vóru, spældu tey hondbólt uttandura. Fyrstu ítróttarhøllirnar í Føroyum vóru bygdar í 1970-árunum. Í Føroyum byrjar kappingin um heysti í september og endar um várið í apríl.


text:
Ymiskt
Inventar Tænastan selur nógv ymiskt til skrivstovuna, eisini smærri lutir og eykaútgerð av ymsum slag. Her er eitt yvirlit yvir hvat ymiskt vit hava til skrivstovuna:
- Stólaundirløg
- Pappírskurvar
- Brouchurehaldarar
- Fótskamlar
- CPU haldarar
- Skerm-armar
- Sjá meir í myndasavninum niðanfyri...
Meir um IMEXPO stólaundirløg:
Stólaundirløg við píkum verða brúkt til gólv við teppi, tó ikki til sera tunn teppi.IMEXPO stólaundirløg uttan píkar verða brúkt til parket,- linoleum o.a. Exdan undirløg fæst í støddunum 100x120cm, 120x150cm og 150x300cm
Meira á www.imexpo.dk
Ella hygg í katalogini niðanfyri.
Myndirnar ið vístar eru niðanfyri, vísa ein part av okkara úrvæli, tó er alt ikki goymlsuvøra. Kundi tú hugsað tær okkurt annað, kanst tú seta teg í samband við Inventar Tænastuna.
[Fyrivarni verður tikið fyri villum]
Trýst á mynd fyri fulla stødd.


text:
1971
Innihaldsyvirlit
HendingarRætta
FøðingarRætta
- 20. januar – Uni Arge, føroyskur fótbóltsleikari, hondbóltsleikari og tónleikari
- 15. februar – Bergtóra Høgnadóttir Joensen, føroyskur politikari
- 20. februar – Jari Litmanen, finskur fótbóltsleikari
- 21. mai – Rúni Nolsøe, føroyskur fótbóltsleikari
- 26. mai – Bjarni Johansen, føroyskur fótbóltsleikari
- 29. juli – Lisa Ekdahl, svensk songkvinna
- 28. august – Arnbjørn Ó. Dalsgarð, føroyskur rithøvundur
- 20. september – Henrik Larsson, svenskur fótbóltsleikari
- 18. desember – Rigmor Dam, føroyskur politikari
AndlátRætta
- 3. juli - Jim Morrison, amerikanskur rocksangari


text:
Hvat er Anonymir alkoholikarar?
Anonymir alkoholikarar er ein felagsskapur av monnum og kvinnum, sum hjálpa hvørjum øðrum við at halda seg edrú, og sum eisini ynskir at hjálpa øðrum, sum halda, at tey hava ein alkoholtrupuleika. AA-skráin fevnir í høvuðsheitum um "tólv viðmælt stig" sum vegleiðing til persónliga endurvinning av heilsuni aftaná misnýtslu av alkoholi.
Felagsskapurin virkar í fleiri enn 89.000 lokalum bólkum í uml. 145 londum. Nógvir hundraðtúsund alkoholikarar eru vorðnir edrúir í AA. Men limirnir viðurkenna, at skráin ikki kann hjálpa øllum alkoholikarum, og at nøkur tørva professionella ráðgeving og viðgerð.
AA sæst bert við endurvinning av heilsuni og framhaldandi edrúskapin hjá tí einkulta, tá viðkomandi sjálvur biður um hjálp.
AA luttekur ikki í gransking, medisinskari ella sálarligari viðgerð, men AA-limir kunnu sum privatpersónar luttaka í tílíkum arbeiði, tó uttan at umboða AA.
Støðan hjá AA er "samstarv uttan tilknýti" í mun til felagskapir, sum fáast við alkoholismu.
Anonymir Alkoholikarar er fíggjarliga sjálvstøðugur felagsskapur, sum klárar seg við peningaligum stuðli og gávur frá limunum. Vit taka ikki ímóti fíggjarligum stuðli uttanífrá. Limir í AA eiga at vera anonymir í sambandi við pressu, film, sjónvarp og útvarp.
Hvat er alkoholisma?
Eftir uppfatan okkara er alkoholisma ein støðugt versnandi sjúka - andaliga so væl sum kensluliga (psykiskt) og likamliga (fysiskt). Royndir okkara siga, at alkoholikarin hevur mist tamarhaldið á sínum drekkaríi.
Hvussu virkar AA?
AA kann sigast at vera ein viðgerðarháttur, har limirnir stuðla hvør øðrum við at deila royndir sínar viðvíkjandi sjúkueyðkennum- og líðingum og endurvinning av heilsuni.
Hvat eru AA-bólkar ?
Grundleggjandi eindin í AA er lokali bólkurin, sum er sjálvstýrandi, uttan í viðurskiftum, ið viðvíkja øðrum AA-bólkum ella felagsskapinum sum heild. Eingin bólkur hevur ræði yvir limum sínum.
Til eru fleiri enn 89.000 bólkar í uml. 145 londum og av hesum bólkum eru fleiri á sjúkrahúsum og í fongslum. Hvør bólkur virkar eftir demokratiskum meginreglum og verður stýrdur av einum tænastubólki, sum er valdur millum limirnar at virka í styttri tíðarskeið. Eingin bólkur hevur fastar leiðarar.
Hvat skilja vit við ein AA-fund?
Hvør bólkur hevur javnan fundir, har limirnir siga frá royndum sínum, - ofta við atliti til "Tey 12 stigini", sum viðmælt eru til endurvinning av heilsuni hjá tí einstaka, og "Teimum 12 siðunum", sum eru stevnumið viðvíkjandi viðurskiftunum hjá bólkinum í mun til felagsskapin og samfelagið annars. Opnir fundir eru, har øll áhugaði eru vælkomin, og afturlatnir fundir, sum bert eru fyri persónar við alkoholtrupuleikum.
Hvør er limur í AA?
Øll, sum halda, at tey hava trupuleikar við alkoholi, eru vælkomin til AA-fundir. Ein verður limur heilt einfalt við at taka avgerðina um at gerast limur. Limirnir í AA eru kvinnur og menn úr øllum samfelagsbólkum, í øllum aldrum frá tannáringum og uppeftir, av øllum húðalitum, við mongum ymiskum átrúnaðarligum uppfatanum - ella heilt uttan nakra.
Hvat kanst tú vænta tær av AA ?
1. AA-limir eru til reiðar at hjálpa øllum alkoholikarum, sum hava eitt ynski um at gevast við at drekka
2. AA-limir kunnu seta seg í samband við ein alkoholikara, sum søkir hjálp, men vit vilja helst, at alkoholikarin sjálvur tekur fyrsta stigið.
3. Av egnum royndum vita AA-limirnir mangan, hvar hóskandi viðgerðarmøguleikar eru, og kunnu hjálpa til við ávísingum til tílíka hjálp, hóast AA sjálvt ikki er partur av hesum slagi av viðgerðarháttum
4. Ein finnur altíð AA-limir, sum vilja deila royndir sínar við áhugaði, - bæði í vanligum práti og í størri bólkum og samkomum.
Hvat kanst tú ikki vænta tær av AA ?
1. AA útvegar sær ikki limir og roynir heldur ikki at trýsta ella yvirtala nakran til limaskap.
2. AA hevur ongan limalista, ongi hagtøl og einki slag av skráseting av limum og viðurskiftum teirra.
3. AA hvørki luttekur í ella stuðlar fíggjarliga alkoholgransking.
4. AA luttekur ikki í ráðgevandi bólkum hjá øðrum sosialum myndugleikum, men AA-limir og -bólkar samstarva ofta við hesar.
5. AA hvørki fylgir ella hevur eftirlit við limunum.
6. AA ger ikki av medisinskar ella sálarligar sjúkur ella gevur útlit fyri sjúkugongd.
7. AA veitir ikki sjúkrapleygu, medisinska ella psykiatriska viðgerð.
8. AA veitir ikki átrúnarliga vegleiðing.
9. AA tekur ikki lut í frálæru ella upplýsing viðvíkjandi alkoholi.
10. AA útvegar ikki bústað, mat, klæðir, arbeiði, pening ella sosiala hjálp annars.
11. AA ráðgevur ikki í familju- ella arbeiðsviðurskiftum.
12. AA tekur ikki ímóti peningi fyri tænastur sínar og móttekur heldur ikki fíggjarligan stuðul uttanífrá.
GG: Tann einstaki AA-limurin kann luttaka í onkrum av hesum á privatum og persónligum grundarlagi, men hetta er ikki partur av hennara ella hansara AA-limaskapi.
Mong sum hava alkoholismu sum arbeiðsøki, eru eisini AA-limir. Teirra professionella arbeiði er hóast hetta ikki partur av AA-limaskapi teirra.
AA sum felagsskapur vil ikki metast sum serkunnleiki viðvíkjandi professionellum tænastum, sum teimum omanfyri nevndu.


text:
1. Sornhúsið
2. Gomlu sethúsini, seinni nýtt til úthús.
3 Sethús, bygd umleið 1860
4. Sethús og úthús í Skálanum. (Privat ogn)
Býlingurin í Eystrum er elligamal. Søgnin sigur, at í Eystrum búðu tveir brøður.
Annar æt Símun og hin Eyðun. Símun búsettist á øðrum stað, men Eyðun var
búgvandi her. Hildið verður at staðarnavnið í Eystrum er eftir hesum sama manni.
Jørðin vestan fyri húsini er nevnd Eyðunsmørk, ein fløttur er nevndur
Eyðunsfløttur og ein heyggjur Eyðuns Reyn.
Oman fyri húsini er Eystratrøð og niðanfyri, Eyðunsmørk eystara og Eyðunsmørk
vestara.
Fyrsti festari í Eystrum, íð nevndur er í jarðabøkrunum, er Peder Jacobsen í
Gjørðum, seinni løgmaður, hann festir í Eystrum 1584 til 1601. Nógv bendir á, at
búðstaður hevur verið í Eystrum tá, og at hann er fyrndargamal. Umhvørvið har er
so at siga óspilt.
Her hava vit ein býling við tvinnum sethúsum.
Sethúsið í Eystrum er er eftir øllum at døma bygd umleið 1860, tey elstu sethúsini
standa niðanfyri og blivu brúkt til fjós, tey standa uppi enn, sum tey altíð hava
staði, tey eru í góðum standi, og vestan fyri tey stendur sornhúsið, somuleiðis
viðlíkahildið.
Umleið 1802 bygdi yngri sonur Jógvans í Eystrum grannahúsið í Skálanum, tey
eru rættuliga sjáldsom, av tí at tey eru lagaði heil upp. Hesin sonur Jógvans í
Eystrum æt eisini Jógvan, Jógvan í Skálanum, hesin er eftir frásøgn, tann sum ein
árla morgun í 1804, boðaði frá at eldur var í Gjørðagarði.
Vit vita at í 1649 festir og býr Mikkjal Jógvanson í Eystrum, sonur hansara
Magnus tekur við festinum í 1690, og soleiðis hevur ætt eftir ætt búð her í øldir,
Húsini í Eystrum eru nú ogn hjá Porkeris Bygdarsavni, og verða tey, so hvørt
peningur er til tað, sett í uppruna stand.
1
2
3
4


text:
Leita í bókasavnsgrunninum
Tittulupplýsingar
90389068
Tær bygdu land : 20 kvinnusøgur um gerandislívið í 20. øld
Útgávuár: 2017
Mál: Føroyskt
Hill: 99.1 > Jacobsen
Slag av tilfari: Bók
Útgáva: [1. útgáva]
Forlag: Tjørnustova
Viðmerking:
rithøvundur: Óli Jacobsen
Stødd: 298 síður : myndir
Aðrar útgávur:
Innihald
I bókini verður gerandislívið í Føroyum í 20. øld lýst frá einum kvinnusjónarhorni. 20 kvinnur greiða frá sínum gerandisdegi og lívi. Kvinnunar eru føddar frá 1890 til 1932
Innihald ; Mathilda Jacobsen úr Kaldbak (1890-1982). Gjørdist mamma at 500 børnum ; Lisa Jacobsen (1899-1992). Tá ið sjúkrahús var í Mikladali ; Anna Askham (1901-2005). Gjørdist 104 ára gomul ; Johanna Mathea Skaale (1906-2008). Av Trøllanesi at vera "first lady" í Havn ; Dora Nielsen (1911-2009). Keypmansdóttir í Leirvík ; Hanna í Pálshúsi (1913-2008). Visti í áravís ikki, um drongurin var livandi ella deyður ; Brynhild Absalonsen (1916-2013). Sá jólaskipið søkka ; Marin Skipanes (1916-2011). Ímyndin av bardaganum móti tuberklum ; Dinnafía Ferjá (1917-2008). Vanlukkan umborð á Acorn var ræðulig ; Ása Mikkelsen (1918-). Havt týska vinkonu í meira enn 80 ár ; Hensia Jacobsen (1919-). Fiskimansdóttirin í Streymnesi gjørdist bóndakona í Gøtu ; Anna á Váli (1920-2016). Varð leidd til Norðradals fýra ára gomul ; Mathilda Jacobsen av Eiði (1920-). Misti tveir brøður við Nólsoy í 1934 ; Gerda Einarsson (1922-2010). Av kapitalista- og sosialistaætt á Tvøroyri ; Jonny Lamhauge (1926). Ein hugtakandi søga um umsorgan ; Ásla Kjærbæk (1926). Bretski hermaðurin fekk minnið aftur, tá ið hann sá Áslu ; Naena Danielsen (1927-2012). Góður barndómur við missión, skúla og herseting ; Maria Hansen (1928). Høvdu hervaldið sum grannar ; Jovina Højgaard (1931-). Deyðsboðini, sum ikki komu ; Hervør Djurhuus (1932-). Misti foreldur og systkin
Her finst tittulin
Ummæli
Ver við í kjakinum
Tær bygdu land
Les meira um tittulin
Seinastu leitingar í grunninum


text:
Jacob Dinesen á Okkara Tórsfest 2018
Mentan09-02-2018 - 11:57 - Jóanis Albert Nielsen
Tað verður lagt upp til tað heilt stóra brakið á Okkara Tórsfest á Vaglinum í Havn, leygarkvøldið 21. juli. Tí longu nú er greitt at Burhan G, Danny & The Veetos, Burak Yeter og Signar í Homrum verða millum mongu nøvnini. Og í dag er kunngjørt at nýggjasta navnið á plakatini er danska stjørnuskotið Jacob Dinesen.
22 ára gamli Jacob Dinesen mann nokk vera eitt tað mest spennandi navnið í Danmark í løtuni.
Sangarin og guitarleikarin frá Tønder í Suðurjútlandi hevur veruliga sligið ígjøgnum við síni rødd og amerikanska rokki við íblástri frá keltiskum fólkatónleiki.
Hann spældi yvir 100 konsertir í Danmark í fjør, har allar vóru útseldar. Hann spældi eisini á stóru festivalunum Skagen Festival, Nibe Festival og Tønder Festival. Hann varð innstillaður til GAFFA-Prísin longu í 2016 sum “Årets nye danske navn” og ikki kann sigast annað enn at tað hevur gingið skjótt fyri seg.
Hansara fyrsta fløga “Count the Ways” kom út í 2015, og av henni var tað serliga løgini "Dancing Devil" og "Will You Stay”, sum blivu nógv spæld. Stóra gjøgnumbrotið kom í 2016, tá fløgan ”Brace Against the Storm” kom út. Fløgan fekk sera góð ummæli av millum øðrum GAFFA. Á fløguni finnast løgini "Roll with Me" og "Jessie", sum eru blivin sera nógv spæld - bæði í Danmark og eisini her hjá okkum. Fløgan gjørdist beinleiðis nummar eitt á danska fløguhittlistanum og fløgan hevur fingið bæði gull og platin-status.
Stóra danska stjørnuskotið verður nú at hoyra saman við bólki sínum á Vaglinum í Havn í summar.
Vænta nógv fólk
Forsølan til Okkara Tórsfest 2018 hevur gingið sera væl og eftir henni at døma, verða nógv fólk á Vaglinum í summar. Komandi tíðina verða enn fleiri nøvn kunngjørd, sum fara at spæla. Talan er um bæði útlendsk og føroysk nøvn.
Atgongumerki til Okkara Tórsfest 2018 fáast í Fast-handlunum kring landið, Power í SMS, Kunningarstovuni í Steinatúni og á ebillett.fo.
[youtube=http://www.youtube.com/watch?v=PKRkw4LexDg]


text:
Tey bestu 2017/18 kosin
Á galla-veitslu, sum Flogbóltsfelagið Fleyr skipaði fyri í gjárskvøldið, fingu bestu leikararnir handaða heiðursplátu fra Magnusi Tausen, formanni í FBF.
Hjá kvinnunum vann Fleyr seks av sjey heitum, meðan tað var meira javnt býtt hjá monnunum millum ymisku feløgini.
Venjararnir og liðformenninir á einstøku liðunum í meistaradeildini hava seinastu vikuna atkvøtt um bestu leikararnar, og úrslitið gjørdist hetta:
Ársins leikari hjá kvinnum 2018: Anja S. Danielsen, Fleyr
Ársins leikari hjá monnum 2018: Thorvald Danielsen, Mjølnir
Ársins hevari 2018 hjá kvinnum 2018: Hanna Iansdóttir Biskopstø, Fleyr
Ársins hevari hjá monnum 2018: Thorvald Danielsen, Mjølnir
Ársins blokkleikari 2018 hjá kvinnum: Súsanna Sólrunardóttir Ludvig, Fleyr
Ársins áleypari 2018 hjá kvinnum: Anja S. Danielsen, Fleyr
Ársins verjuleikari hjá kvinnum 2018: Barbara Herdalur Poulsen, Dráttur
Ársins verjuleikari hjá monnum 2018: Bjarni Larsen, ÍF
(Teitur Eliasen tók ímóti vegna Bjarna)
Ársins stjørnuskot hjá kvinnum 2018: Hanna Iansdóttir Biskopstø, Fleyr
Ársins stjørnuskot hjá monnum 2018: Hjørtur Joensen, SÍ
Ársins venjari hjá kvinnum 2018: Kristian Mikkelsen, Fleyr
Ársins venjari hjá monnum 2018: Boban Ilic, ÍF
(Andreas Reinert Zachau tók ímóti vegna Boban)
Ársins dómari 2018: Jan Hentze
(Rói Hentze tók ímóti vegna Jan)


text:
Danmark 2010
- LEYGARDAGIN, 06 AUGUST 2011 13:51
- DAGFØRD HÓSDAGIN, 23 JUNI 2016 16:32
- SKRIVAÐ AV Administrator
Danmarkar 2010
Dagbók fyri konsertferð til Danmarkar 24. til 30. maj 2010
Tórshavnar Manskór í tí fantastiska konsertsalinum í Alsion, solistur her er Daisy Johannesen Lolk
Luttakarar á ferðini til Danmarkar vóru:
1. tenorar: Birgir Krossteig, Bent Tommy Linklett, Egon Hansen (Katrina Hansen), Óskar Eiriksson, Poul Müller, Hans Pauli Joensen (Katrin Joensen), Peter H. Niclasen, Helgi Nielsen og Súni Christianssen.
2. tenorar: Áki Davidsen, Bárður í Baianstovu, Kjartan Mohr, Høgni Mikkelsen, Trúgvi Hansen og Viggo A. Hansen.
1. bassar: Martin A. Kruse, Christian Kruse, Elias Simonsen, Jónfinn Petursson, Martin Petersen (Marjun Petersen), Ole Jensen, Stein Fossá og Suni Rasmussen.
2. bassar: Andrias Reinert (Tóra Reinert), Árni Hansen, Hugo Samuelsen (Sanna Samuelsen), Peter Gram, Jóhann R. Jacobsen, Jógvan Olsen, Mads A. Winther, Niels Hóvshólm, Úlvur við Høgadalsá, Michael Jacobæus, Petur Nielsen, Sjúrður Norðbúð og Thorleif Samuelsen.
Fyriuttan áðurnevndu sangarar var eisini kórleiðarin Bjarni Restorff (Poula Johansen) og solistarnir Fróði Sandoy, Daisy Johannesen Lolk og rockararnir Leivur Thomsen, Jónleif Jensen og Kolbein Simonsen við.
Myndir frá Danmarkartúrinum
View this photo set on Flickr
http://manskor.fo/index.php?option=com_content&view=article&id=18&Itemid=15&lang=fo#sigProIdfea30f16ff
Vil tú síggja myndirnar á Flickr, so trýst her!


text:
Týtt: Victor Danielsen
1. Rann aldri grátur kinnum á,
var rósan tornafrí,
hvør lætt, hvør lætt vit gloymdu tá
várt heim Guds ríki í!
Niðurlag: Heim, signaða heim,
várt signaða himmalheim,
hitt heim, okkum Jesus til reiðar ger nú,
várt signaða himmalheim!
2. Men Gud so vísur skonkti í
várt bikar lyst og neyð;
so minnast vit, um stutta tíð
er gloymt alt, verðin beyð.
3. Várt heim! Hvør stórt at minnast tað
í sorg og sakni her,
at í tí fagra Himmalstað,
har sorgin nevnd ei er!
4. Áh, sælur verður dagurin,
tá sál mín loyvi fær
um Salems portur trína inn –
áh, ljósi morgun har!


text:
Her halda vit til
Vit halda til á Søgu- og Samfelagsdeildini á Jónas Broncksgøtu 25.
Øll undirvísing gongur fyri seg á Fróðskaparsetrinum. Her kýta vit okkum fyri at skapa eitt umhvørvi við felags fakligari menning gjøgnum fakbólkar, projektarbeiði og seminarvirksemi. Samstundis ynskja vit at praktisera eina mennandi og dynamiska tilgongd til tann einstaka. Tað hevur týdning, at vit savnast til felags lesing, kjak og skriving, tí hetta eru læruhættir sum próvfast geva bestu fakligu menningina. Hetta er samstundis við til at skapa eitt hugaligt og progressivt akademiskt umhvørvi fyri okkum øll her á Setirnum, bæði lesandi og starvsfólk.
Tað er av stórum týdningni, at vit hava tætt samstarv ígjøgnum alla útbúgvingina, soleiðis at grundsjóninar við útbúgvingini verða fylgdar upp, t.e. sameinan av teori og praksis, individuel læruætlan og læring ígjøgnum felagsvirksemi. Samstarv og uppmøting eru tí fortreytir fyri, at útbúgvingin og ætlanin við henni eydnast tær væl. Vit vænta, at tú luttekur á fastløgdum døgum, eisini meðan tú ert úti á stovni/fyritøku.
GG
Roknast má við, at munandi partar av undirvísingini og uppgávuskrivingini fara fram á øðrum máli enn føroyskum (t.e. skandinaviskum/enskum). Eisini mást tú gera tær greitt, at onnur lestrarhálva er ætlað sum uppihald á hægri lærustovni uttanlands.. Harumframt er talan um eina útbúgving, har kravið um at vera til staðar á arbeiðsplássinum er hægri, enn á nógvum øðrum universitetum.


text:
Fráveruskipan
Heilsuskúlin hevur eina talgilda fráveruskipan. Her kann næmingurin eftirkanna egnu fráveru.
Reglur fyri fráveru eru tilskilaðar í kunngerðini, og í Námskipanini, brot her:
Møtiskylda er undir allar útbúgvingini, og øll frávera verður skrásett. Næmingurin kann í mesta lagi hava 10% fráveru í einstakari lærugrein. Um samlaða fráveran í einari lærugrein, í ástøðiliga partinum íalt ella starvsliga partinum, fyri seg, er meira enn 10%, fær næmingurin fyrru ávaring. Frávera verður gjørd upp í minsta lagi 4 hvørja viku.
Skúlin gevur til samans tvær skrivligar ávaringar um fráveru.
Um fráveran heldur áfram eftir aðru ávaring, verður framhaldandi útbúgvingargongdin tikin upp til metingar. Næmingarnir skulu til eina og hvørja tíð hava møguleika fyri at eftirkanna egna fráveru. Um fráveran verður meir enn 10% í einum starvsvenjingarparti, skal starvsvenjingarstaðið boða Heilsuskúla Føroya frá hesum.
Heilsuskúli Føroya hevur ábyrgd av at geva ávaring fyri ov nógva fráveru, bæði í skúlapartinum og starvsvenjingarpartinum í útbúgvingini. Hetta er eisini galdandi fyri námsdagar og starvsvenjing.
Í starvsvenjingartíðini galda reglur um sjúkrafráveru og frískmelding ið finnast á einstøku starvsvenjingarplássunum. Næmingarnir skulu upplýsast um reglurnar við byrjan av starvsvenjingini.


text:
Sverri Egholm
14.02.2018 - 19:48
Tíðindi > Samfelag & Politikkur > Landspolitikkur
- Sjálvur kenni eg nakað til viðurskiftini har norði, tí eg havi arbeitt har. Tað at koyra gjøgnum tunlarnar, eg vil siga, at tað er vandamikið.
Tað segði Jónleif Johannesen, tingmaður fyri Javnaðarflokkin, undir viðgerðini av uppskotinum um tunlarnar norður um Fjall í kvøld
- Eg havi arbeitt norðan fyri fjall í tveimum umførum. Frá 2004 til 2007. Tá (2004, red.) møtti man áleið tveimum til trimum bilum tá man koyrdi.
- Síðani kom eg norð aftur at arbeiða í 2013. Ferðslan var fleir, fleirfaldað. Og hetta her samspælið millum øktu ferðsluna og trongu tunlarnar ger, at hendan leiðin er millum vandamiklastu økir í landinum, segði tingmaðurin.
Jónleif Johannesen segði, at hann í øllum førum skuldi vera við til at viðgerða hetta í vælvild og finna eina breiða semju.
Les eisini: - Verður ikki bíðað eitt sekund afturat
(Savnsmynd: Uni Sigurdsson)


text:
Nám hevur savn við nýggjum undirvísingartilfari, sum verður sýnt fram á 300 fermetrum á Hoyvíksvegi 72. Savnið fevnir um føroyskt og útlendskt tilfar, sum er til kunningar, til útlán og til íblástur.
Í útláninum eru flokssett, filmar, ljóðbøkur, lesiskeið og evnis- og lesikassar. Úr fjølbroytta savninum hava lærarar og skúlar møguleika at lána ískoytistilfar til undirvísingina.
Flokssettini eru fagurbókmentir á føroyskum, donskum, enskum og týskum. Eisini eru flokssett við føroyskum yrkisbókmentum. Filmarnir eru eitt úrval av spælifilmum og yrkisfilmum. Tær allarflestu ljóðbøkurnar, sum verða útgivnar í Føroyum, fáast til láns hjá Námi.
Til ber eisini at lána evnis- og lesikassar við tilfari um ávís evni so sum um søguligar persónar, fremmand lond og djór. Eisini eru lesikassar við fagurbókmentum skipaðir í floks- ella torleikastig at nýta til frílesing ella til lesiátak í skúlanum.
Harumframt eru fakligar handbøkur um námsfrøði og sálarfrøði til útláns og eitt úrval av nýggjum undirvísingartilfari, sum lærarin kann kunna seg við.


text:
Malta
Malta er eitt land í Suðurevropa. Malta er tríggjar oyggjar: Malta, Gozo og Comino; Malta er á stødd við Streymoynna, men tað búgva 400.000 fólk á Malta, so har er ógvuliga tættbygt. Høvuðsstaðurin, sum eisini er mentanarligi og umsitingarligi miðdepilin, eitur Valetta. Aðrir stórir býir er Birkirkara, Qormi og Sliema. Almennu málini eru tvey í tali, maltiskt og enskt.
Uml. 1 mió. ferðafólk vitja árliga. Millum tey kendu, ið hava verið á Malta, er Paulus ápostul.
Innihaldsyvirlit
Søga[rætta | rætta wikitekst]
Av tí at Malta liggur soleiðis fyri, at nógv skipaferðsla á miðjarðarhavi er har í nánd , hava ymisk fremmand ríki rátt har í øldir. Men 21. september 1964 fær Malta sjálvstýri frá Stóra Bretland. Tað, at tir hava staðið so leingi undir øðrum, er kanska atvøld til, at maltesar eru so tjóðskaparsinnað fólk. Flestu fólk eru katolikkar og tala sítt egna mál. Malta er tvær meginoyggjar, Malta og Gozo, og lítla oyggin Comino.
Landafrøði[rætta | rætta wikitekst]
Í Miðjarðarhavi, 90 km sunnan fyri Sisiliu og 290 km eystan fyri Tunesia, liggur lítla oyggjalandið Malta. Oyggjarnar eru 320 ferkilometrar stórar til samans, og sjálv Malta er 246 ferkilometrar - t.e. eitt sindur minni enn Eysturoyggin. Góð 419.000 fólk búðu í 2007 í oyggjunum, av teimum búðu um 360.000 á sjálvari Malta.
Búskapur[rætta | rætta wikitekst]
Ferðavinna hevur stóran týdning í Malta. Mest er tað heita veðrið, strendurnar og víkurnar, sum draga fólk higar. Eitt annað, ferðafólk koma at síggja, eru vøkru bygningarnir, sum vórðu reistir, meðan rómverjar og seinni býsantinar ráddu í Malta. Seinni er byggilistin eisini ávirkað av italskari og bretskari byggilist. Jørðin er kørg, og landbúnaðurin gevur lítið av sær. Malta hevur at kalla einki náttúruríkidømi at byggja búskap sín á. Hóast hetta er Malta sjálvforsýnandi við fleiri landbúnaðarvørum. Seinastu árini hevur ymiskur smáídnaður, t.d klædnaídnaður, vundið nógv upp á seg.
Politikkur[rætta | rætta wikitekst]
Kynsleyst hjúnalag[rætta | rætta wikitekst]
Mánadagin 14. apríl 2014 samtykti maltesiska parlamentið eina nýggja lóg sum javnstillar samkynd parlag við hjúnabandið [1]. Samkynd pør fáa eisini rættin at ættleiða. Lógin var móttikin við miklum fagnaði frá fleiri túsund fólkum á einum torgi uttanfyri høvuðsstaðin Valletta. Sambært Reuters var forsætisráðharrin Joseph Muscat serdeilis vælnøgdur við nýggju lógina: Malta er nú meira liberalt og meira europeiskt, og vit hava javnsett allar íbúgvarnar, segði hann [2][3].
Keldur[rætta | rætta wikitekst]
- ↑ http://www.huffingtonpost.com/2014/04/15/malta-gay-partnerships_n_5148866.html
- ↑ http://www.vg.no/nyheter/utenriks/malta-feirer-ny-homolov/a/10139345/
- ↑ http://www.reuters.com/article/2014/04/14/us-malta-gays-idUSBREA3D1OS20140414
Sí eisini[rætta | rætta wikitekst]


text:
Guttormur Andrasson
Guttormur Andrasson (doyði 1572 í Bergen) var løgmaður í Føroyum 1544 - 1571. Hann var sonur Andras Guttormsson løgmann úr Sumba, og var faðir Ísak Guttormsson, ið eisini gjørdist løgmaður Føroya.
Laðangarsbóndin Jenis Símunarson stevndi Andras Guttormsson fyri konginum í Danmark. Men av tí at løgmaður var vorðin gamal og orkaði illa at ferðast, tók sonurin, Guttormur Andrasson, ferðina uppá seg. Tá ið løgmanssonurin kom inn á slottið hjá kongi, rætti hann eitt silvursteyp fram, fult av peningum, í bøtur fyri faðir sín, men kongur vildi ikki taka við tí. Føroyingurin varð standandi og rætti armin út alla tíðina — steypið hevði hann í hondini. Í endanum bliknaði hann, og armurin vildi signa. Tá tók drotningin ein stól og skeyt inn undir armin á honum. Kongur blíðkaðist eitt sindur, fór til hansara og spurdi hann um eina sak, sum hann helt ímóti ráðnum einsamallur, hvat hann hugsaði um hana. Løgmanssonurin segði, at hann var so ungur og visti so lítið enn, men eitt visti hann: at tað var lóg í landinum, sum Gud og kongurin vildu. So varð vitni tikið av honum við tað sama: hann skuldi prógva tað innan fjórða dag, segði kongur. Guttormur settist at blaða í løgbókini og blaðaði í tvey samdøgur, men fann einki. Í endanum kom máttloysi á hann, hann slummaði fram á borðið sum hann sat og droymdi at hann hevði blaðað eitt blað ov langt: hann skuldi kasta blaðið umaftur. Hann so gjørdi, tá ið hann vaknaði, fann hvar tað stóð og breyt inn fyri. Um morgunin tá ið ráðið var samankomið á slottinum, fór hann fram fyri kong og skeyt bókina til hansara og vísti honum á, fyrst konginum og so hvørjum undan øðrum. Kongur vann sakina og var nú so findarblíður við hin unga løgmanssonin aftur fyri hjálpina, at hann gav honum vald at velja sær tann besta garð, í Føroyum var, at hava til løgmansgarð og Guttormur valdi tá Steigagarð í Vágum. So mikið gjørdi sonurin, at faðirin varð sitandi í friði í sínum løgmansembæti.
Ein dagin, sum hann sat til borðs við konginum, spurdu hovmenninir hann, um hann hevði nakrantíð etið av fagrari borði. Ja, segði hann. »Hvussu tá?« spurdu teir. »Á knøum sínum,« svaraði hann, »tí hvat Gud hevði gjørt var tað fagrasta«. Kongur spurdi hann, hvussu nógv egg tann føroyska gásin varp. “Tólv, viðhvørt trettan,” svaraði hann. Óføra sterkur var Guttormur. Einaferð, sum teir rullaðu ammur (stórar tunnur) í Keypmannahavn, tók hann eina og bar í føvninginum. Hann varð spurdur, hvussu tað bar til, at hann var so sterkur — hvat hann hevði havt til føði. “Feska mjólk og turt lambakjøt,” svaraði hann. Frálíka vakur var Guttormur og væl at sær komin. Aðra ferðina hann var niðri og kom á slottið, skuldi tí drotningin leggja hug á hann. Tá kvað hann niðurlagið:
Skuldi á mjúkum armi sovið -
ljósið tað er brunnið -
lystug var tann liljan, meg væl unni.
Frá hesari ferð eru enn høvd á lofti tey orð hansara: »Mine vatter ligger under landets dronning« - hon sat á vøttunum hjá honum.
Keldur[rætta | rætta wikitekst]
- Jakob Jakobsen: ”Færøske folkesagn og æventyr”, 1898-1901)
Gilli | Sjúrður | Símun | Dagfinnur Halvdanarson | Haraldur Kálvsson | Roald | Jørundur Skógdrívsson | Tórmóður Sigurðsson | Andras Guttormsson | Guttormur Andrasson | Jógvan Heinason | Ísak Guttormsson | Pætur Jákupsson | Tummas Símunarson | Zakarias Tormóðsson | Jógvan Justinusson | Jógvan Poulsen | Balzer Jacobsen | Jógvan Poulsen | Jákup Jógvansson | Jóhan Hendrik Weyhe | Sámal Pætursson Lamhauge | Hans Jákupsson Debes | Thorkild Fjeldsted | Jacob Hveding | Johan Michael Lund | Jørgen Frantz Hammershaimb


text:
6. umfar á skránni
Eftir tríggjar heimadystir har rað, har B68 sum kunnugt vann teir allar, skal B68 leygardagin royna seg á útivølli ímóti teimum næstbestu hjá HB. HB hevur higartil fingið 6 stig, har teir hava vunnið á Skála og felagsliðinum úr Suðri, meðan teir hinvegin hava tapt tepurt ímóti KÍ, NSÍ og Víkingi. Tað er eisini altíð líka torført at meta um ein slíkan dyst áðrenn, tí man veit mest sum ongantíð hvør mótstøðan verður, tí viðhvørt eru fleiri leikarar úr besta liðinum við.
Eftir tríggjar heima sigrar á rað, skal góða gongdin helst halda á fram, men tað verður tó uttan iva ein torførur dyst hjá B68. Í fjør tapti B68 eisini tveir av trimum dystum ímóti HB, men nú er eitt nýtt kappingarár, har tað gamla er farið. Tað er eisini óvist hvussu liðið hjá B68 kemur at síggja út ímorgin, tí leikara hópurin hevur higartil verið hart raktur av skaðum. Men vit vóna sjálvandi tað besta ímorgin, og vóna eisini at fleiri B68 fjepparar møta upp í Gundadali at heppa á B68.
Dysturin verður sum sagt leiktur á ovara vølli í Gundadali, har Dagfinn Forná bríkslar í gongd kl. 15.00.
Koyr á B68


text:
Ísur við flykrubland
Arbeiðsháttur
Lat smørið brána á pannuni saman við putursukrinum. Koyr síðan kokus í og lat tað hita ígjøgnum. Síðan koyrir tú corn flakes í blandingina og rør væl til flykrurnar eru bleytar.
Tak ísin úr frystaranum eina løtu áðrenn tú skalt brúka hann, so hann ikki er so gjøgnumfrystur. Sker eitt hóskiligt petti av ísinum og legg tað á ein tallerk. Lat so corn flakes blandingina omaná ísin og servera. Smakkað ómetaliga væl og er skjótt at gera.
TilfarEin litur av vaniljuísi
50 gr. kirnað smør frá MBM
400 gr. putursukur
40 gr. kokus
150 gr. corn flakes


text:
Starvsnevndin hjá ÍSF hevur tikið upp aftur táttin at lata heiðurskjal til onkran, sum hevur gjørt eitt stórt sjálvboðið arbeiði. Heiðurskjalið er uppkallað eftir fyrsta forseta ÍSF’s, Poul E. Petersen, eisini nevndur Ítróttar-Poul. Hesin heiður var av fyrstan tíð latin í 2001 og 2002 og so aftur í 2004. Tíverri datt hetta niðurfyri aftur.
Størsti heiður tú kanst fáa fyri sjálvboðið arbeiði er latin okkara Gutta – vit eru errin og fegin – ikki sørt at rættvísiskenslan brúsar gjøgnum kroppin.
Sannandi at vit í frælsa ítróttinum hava nógvar eldsálir, sum dag og dagliga gera eitt stórt arbeiði, vildi FÍF eisini vera við at skjóta upp evni til henda stóra heiðurin. At valið fall á Guttorm Sørensen var helst væntandi. Gutti hevur tænt bæði Treysti og FÍF so trúliga líka síðani hesir felagsskapir sóu dagsins ljós – og hann ger tað framvegis.
“Skiparin rópar um stýrhúsrút…..” – sjálvur er hann eisini bæði á dekkinum og í maskinrúminum.
Á aðalfundinum hjá ÍSF fyrrapartin leygardagin, varð vinnarin kunngjørdur, og fegin og errin gjørdust vit í FÍF, tí vinnarin var eingin annar enn okkara Gutti. Fyri nøkrum vikum síðani fóru Solby Kristiansdóttir og Leivur Fredriksen frá 3-2 hjá Kringvarpinum at gera eina vangamynd um Gutta. Av tí at Gutti var í uppskoti um at fáa hetta heiðursskjalið, hava tey bíðað eitt sindur við at vísa hesa vangamyndina. Men nú hetta er avgreitt, kemur helst okkurt av hesum afturat vangamyndini, sum verður víst nú mánakvøldið í 3-2.
Tað var ein heiður í sær sjálvum at taka ímóti heiðrinum, Gutta vegna. Elin Heðinsdóttir, ÍSF-forseti ger nógv burtur úr sjálvbodna arbeiðinum. Hetta legði hon serstakliga dent á í røðu sínari, tá hon setti ólavsøkuna í fjør.


text:
Gisting í Sornhúsinum - Sornhúsið er fult bóka í 2017
Við nýggju Sornhúsunum, eru møguleikarnir hjá ferðafólki betri at vitja út til Dímunar.
Sornhúsini, ið eru karmur um skúla og virka sum bústaður til lærara, verða útleigað í summarfrítíðini.
Húsini eru uml. 60 fermetrar og hava umframt skúlastovu, eitt sovikamar v/dupultsong, køk/stovu, loft við tveimum skemmum og sovisofu.
Sovipláss eru 6-8.
Í køkinum eru allir vanligir køkshentleikar.
Sum útgangsstøði mugu fólk sjálvi hava mat við, men avtalur kunnu eisini gerðast, um veiting av mati frá okkum.
Regluliga ferðasambandi er við tyrluni, ið flýgur 3 ferðir um vikuna. Ferðaætlanin sæst við at vitja atlantic.fo
Kostnaður er kr 1000,- pr nátt, umframt kr 100 fyri vaksin/nátt og kr 50,- barn/nátt.
Tá er uppreiðing íroknað.
Møguleiki er eisini at fáa ferðaleiðing frá okkum til túrar runt oynna.
Eru ynski fyri at leiga húsini eru fólk vælkomin at ringja ella skriva til okkara.
Eva úr Dímun Tlf. 270011
Teldupost dimun@olivant.fo
Útferðamøguleikar
Um summarið verða útferðir gjørdar til oynna. Norðlýsið siglir av Havnini og skipar, saman við okkum, fyri dagsútferðum.
Eisini er møguleiki fyri at bíleggja túrar av Sandi, við bátinum Hvíthamri, út til Dímunar.


text:
1972
Innihaldsyvirlit
Hendingar[rætta | rætta wikitekst]
List[rætta | rætta wikitekst]
Bókmentir[rætta | rætta wikitekst]
Simultan hjá Ingeborg Bachman; best kend í hesum savni man søgan "Drei Wege zum See" vera.
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- ? - Sigri Mitra Gaïni
- 5. februar - Krúnprinsessa Mary
- 2. mai - Dennis Holm, føroyskur politikari
- 23. juni - Zinedine Zidane, franskur fótbóltsleikari
- 18. juli - Bárður Oskarsson, føroyskur rithøvundur og listamaður
- 17. oktober - Eminem, amerikanskur rappari
- 8. november - Aksel V. Johannesen, føroyskur politikari


text:
Grunnar, sum lata stuðul til gransking
Granskingarráðið
Granskingargrunnurin
Endamál: Stuðul til gransking.
Freist: 15. februar 2018 kl. 12.00.
Leinkja: www.gransking.fo
Sjúkrakassagrunnurin
Endamál: Stuðul til gransking á heilsuøkinum - Høvuðsøki 2 - ávís raðfest øki.
Freist: 1. september 2017 kl. 12.00
Leinkja: sjúkrakassagrunnurin
Endamál: Stuðul til upplýsandi og mennandi tiltøk umframt kanningarverkætlanir, sum kunnu menna heilsuøkið í Føroyum - Høvuðsøki 1.
Freist: Leypandi
Leinkja: høvuðsøki 1
Vinnu ph.d.-stuðul
Endamál: Stuðul til vinnu ph.d.-verkætlanir
Freist: 1. september 2017 kl. 12.00
Leinkja: vinnugransking
Stuðul til útgávu av vísindaverkum o.l.
Endamál: Stuðul til útgávu av javnlíkamettum vísindaverkum, ið stuðla føroyskt vísindastarv.
Freist: Leypandi
Leinkja: vísindaverk
Fiskivinnugransking
Fiskivinnuroyndir
Endamál: Stuðul til royndir og kanningar - bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfeinginum.
Freist: Desember
Leinkja: www.fvg.fo
Vera og Greta Oldbergs stiftelse
Endamál: Gransking í Svøríki, sum vendir sær móti norðurlendskum áhugamálum innan hugvísindi, sosiologi og búskaparfrøði.
Freist: 30. apríl.
Det Letterstedtske Selskab
Endamál: Vísindaligt arbeiði, gestavitjanir hjá granskarum og listarligt umbýti vm.
Freist: 15. februar og 15. september
Det danske institut for videnskab og kunst i Rom
Endamál: Stuðul til granskarar og listafólk, sum ætla sær at granska í Rom.
Freist: 15. februar og um miðjan september.
Villiam Grønbæks rejse-og studielegat
Endamál: Stuðul til at menna norðurlendska religiónspsykologiska gransking.
Freist: 1. mars
NORA - Norrønt Atlantssamstarv
Endamál: Kanningaruppgávur, granskingar- og menningaruppgávur kunnu fáa stuðul. Kravið er at tað er samstarv millum minst tvey av londunum í økinum
Freist: uml. 1. mars og 1. oktober


text:
Ingi Samuelsen
11.01.2017 - 17:37
Tíðindi > Uttanlands > Politikkur
Teir báðir elstu synirnir hjá Donald Trump, Donald Jr. og Eric, yvirtaka nú tær umleið 500 fyritøkurnar, sum Donald Trump hevur staðið á odda fyri.
Tað gjørdi komandi amerikanski forsetin greitt á tíðindafundinum í dag.
Í november segði hann, at hann fór at lata børn síni yvirtaka leiðsluna av Trump Organization til børn síni, so hann kundu gerast forseti fulla tíð.
Henda tilgongd er nú fallin upp á pláss, og tí kundi Trump leggja fram øll tey skjøl, sum vátta at hann ikki longur stýrir hesum fyritøkum.
Trump Organization æt fyrr Elizabeth Trump & Sons, og varð sett á stovn í 1923 av ommu Donald Trump í faðirætt.
Donald Trump kom inn í fyritøkuna í 1968. Trí ár eftir tók hann yvir virksemið, og broytti navnið til Trump Organization.
Talan er um 500 ymiskar fyritøkur, herundir hotell í fleiri londum, ognir og golfbreytir.


text:
Sverri Egholm
08.04.2017 - 09:02
Mentan > Mentan > Miðlar & fólk
Kringvarpið jarðar nú ungdómssendingina í útvarpinum seinastu árini, Røddinlive. Tað varð sagt í seinastu sendingini í gjárkvøldið.
- Um nakrar dagar fer okkurt annað spennandi at koma. Vit kunnu ikki avdúka hvat tað verður, men tað verður ikki tað sama. Nakað meira tíðarhóskandi, segði Birgith Lassen, redaktørur á Røddini, sum er ungdómspallurin hjá Kringvarpinum.
RøddinLive hevur ungdómin sum móttakara og ungdómurin lurtar ikki eftir útvarpi beinleiðis. Um ungdómurin skal lurta eftir útvarpi skal tað vera on demand ella á podcast. Altso, eftir at tað er sent í útvarpinum og lagt á netið.
Nýggja heimasíðu til ungdómin
Hóast redaktørurin ikki kundi avdúka júst hvat Kringvarpið fer at gera til ungdómin framyvir, so segði Birgith Lassen, at ein nyggj meira tíðarhóskandi heimasíða verður lanserað um ikki so langa tíð.
- Hetta er eitt stórt stig at taka (at gevast við sendingini, red.), men eg haldi tað er neyðugt og hevur verið tað í longri tíð, segði redaktørurin í sendingini.
RøddinLive byjaði í 2014, tá sendingini skifti navn frá “Reiðrið”. Røddin varð upprunaliga stovnað sum ein privat heimasíða við bloggum og tíðindum fyri ung, men í 2013 tók Kringvarp Føroya ungdómspallin undir sínar veingir.
Seinastu mánaðarnar hava Beinir Bergsson og Hjørdis Zachariassen verið vertir í sendingini, og tey í Røddini samstundis sum útvarpssendingin verður tikin av skránni.


text:
Útgivið tann: 11.10.2013
Fyrri hálvleikur (Jógvan í Lon Jacobsen)
Skrivað hevur: Jógvan Andersen
Nógv verður gjørt burtur úr ítrótti í fjølmiðlunum. Ikki er óvanligt at hoyra og lesa orðingar sum eitt nú "Neistin kom á odda tíðliga í fyrsta hálvleiki". Henda orðing letur okkum skilja, at dysturin hevur fleiri enn tveir hálvleikir. Tá ið talan er um tveir hálvleikir, er rættast at siga, at Neistin kom á odda tíðliga í fyrra hálvleiki. Eru fleiri enn tveir møguleikar, nýta vit fyrsti, annar o.s.fr., men snýr tað seg um tveir, eitur tað fyrri og seinni. Og tí er eisini rættast at siga í seinna hálvleiki ikki í øðrum hálvleiki; tí siga vit í øðrum hálvleiki, er talan er um fleiri enn tveir. Boðini eru tí: sigið í fyrra hálvleiki og í seinna hálvleiki, tá kann tað ikki misskiljast.


text:
Henda temasíðan er um at nýta blogg í skúlanum. Høvuðsdenturin verður lagdur á skriving og KT-førleika. Mitt fyri á temasíðuni eru sjey uppskot, sum stigvíst brúka blogg í undirvísingini. Eisini er alment tilfar á síðuni um at blogga og at brúka kunningartøkni.
Temasíðan er ætlað lærarum og næmingum í hádeildini í fólkaskúlanum.
Í Námi eru fleiri útlendskar bøkur um at blogga og hvussu ein bloggur, ella fleiri bloggar, kunnu brúkast í skúlanum.
Forlagið Dansklærer-foreningen hevur givið út @ltid online (2012), sum er til 7.-8. flokk.
Sama forlag hevur givið út vores.net (2012), ið er um bloggar og aðrar miðlar, sum brúkarin sjálvur ger av, hvussu teir virka, og hvat innihald teir hava.
Forlagið Alfabeta hevur givið út Skriv godt - i flere genrer (2016), har ein partur er um at skriva blogg. Eisini verður roynt at greina blogg sum eitt serligt slag av teksti millum klummu og tíðargrein.
Skúlabókavørðurin í Námi veit altíð at siga, hvørjar bøkur og hvat tilfar er tøkt at lána ella lesa í.
Í viku 44 í 2015 verður tiltakið "Skúlin í netsamfelagnum" í Norðurlandahúsinum. Regin Marnersson, stjóri í Námi, sigur m.a. soleiðis um tiltakið: Samtíðin setur støðugt strangari krøv á talgilda pallinum. Mangan verður sagt, at børnini eru framkomnari brúkarar enn tey vaksnu, sum so ella so eru um tey í gerandisívinum.
Tá talan eru um fakligar avbjóðingar, menning og at nýta mongu skíggjarnar sum verulig arbeiðsamboð, skortar við førleikum millum børnini og tey ungu í skúlaverkinum. Tí er neyðugt at styrkja førleikarnar hjá lærarum, so at mongu skíggjarnir kunnu gerast hent amboð ...les meira her
Niðanfyri eru sjey uppskot um, hvussu bloggur kann nýtast í hádeildini í fólkaskúlanum
Uppgávan er at lýsa staðin, her, ið eg búgvi. Lærarin skipar fyrst fyri hugaroki í skúlastovuni. Hvat er beint her í grannalagnum? Hvønn vegin gangi eg í skúla? Hvat er klokkan? Hvat síggi eg á veg í skúla? Er nakar dagur, sum er øðrvísi enn aðrir dagar? Síggi eg ruskbilin onkran dagin? Hvør annar býr í grannalagnum? Eru hundar og kettur í grannalagnum? Eigi eg eina ættartalvu heima við hús? Eiga vit eitt gamalt fotoalbum? Tak egnar myndir og skriva tekst, sum í smásøgum stuðla upp undir eina sannførandi og persónliga søgu, sum í heildini lýsa teg og umhvørvið.
Uppgávan er at lýsa tín skúla og tína frítíð. Lærarin skipar fyrst fyri hugaroki í skúlastovuni. Tak myndir av skúlanum, uttan at geva tær far um lærugreinarnar. Hugsa tær, at tú ert ein fremmandur, sum vitjar. Nú gert tú reportasju um skúlan. Tað er ein frásøgn, sum onnur, ið ikki ganga í skúla, skulu skilja. So kanna vit trivnaðin í flokkinum. Hvussu er samanhaldið í flokkinum? Nær er stuttligast at vera í einum flokki? Gongur tú til frítíðartiltøk? Tak eina mynd og skriva reportasju um tína frítíð, og hvussu nógva tíð tú brúkar til frítíðartiltøk. Hvat fært tú burturúr? Kanst tú hugsa tær ein gerandisdag uttan frítíðartiltøk?
Uppgávan er at lýsa ein dag saman við floksfeløgum á útferð og teimum fólkum, sum tú annars møtir henda sama dag. Tú byrjar við at taka mynd av morgunmatinum heima, og siga frá, hvat tú vanliga etur til morgunmat. Lýs síðan, hvussu tit møtast í flokkinum og í felag fara avstað, og hvat tit uppliva á staðnum, sum tit fara til. Hvør er ferðaleiðari og hvussu er ferðin fyrireikað? Hvørjum møta tit, og hvat hoyra tit um henda dagin? Hvussu koma tit heim aftur? Tak so nógvar myndir, sum tú vilt. Ger eitt úrval, so lesarin fær eina fatan av, hvussu dagurin gekst.
Uppgávan er at lýsa evnið dálking á blogginum. Her er umráðandi fyrst at tosa um evnið í flokkinum, hoyra hvat lærarin sigur, og so kanna evnið á netinum og á bókasavninum. Vit fara oman í fjøruna at vita, um vit finna burturkast, sum er vandamikið. Takið myndir. Hvar stavar burturkastið frá? Er nakað søguligt ruskpláss í nánd? Hvussu sleppa vit av við rusk í dag? Komin aftur í stovuna kjakast vit, um tað ber til, at sleppa heilt undan øllum ruski og burturkasti. Setið tykkum í samband við Umhvørvisstovuna, at hoyra um eina norðurlendska verkætlan, sum tey eru við í, har ætlanin er at sleppa heilt undan ruski. Tástanni kann bloggurin skrivast. Hetta kalla vit research, at kanna málið, innan skrivað verður. Brúkið myndirnar, sum tit sjálvi hava tikið.
Uppgávan er at skriva ein blogg, sum er eitt persónligt ummæli av onkrum nýggjum, sum tær dámar, og sum tú vilt viðmæla øðrum at uppliva. Tað kann vera ein bók, eitt telduspæl, eitt borðspæl, tónleikur, filmur ella okkurt annað, sum tú persónliga hevur upplivað fyri stuttum, ella fert til beint nú. Tú velur sjálv, hvat tú ummælir. Tú skalt verða hugað fyri tí, sum tú velur at skriva um. Tú ert ein bloggmissiónerur. Men ansa eftir markinum, sum er millum at rósa og skammrósa. Tú hevur avgerandi orðið, og tað sum tú skrivar ger mun.
Uppgávan er at skriva ein egnan blogg við einari mynd eftir nátturða hvørt kvøld, meðan vit eru á seturskúla. Skriva í bloggin, sum var tað ein dagbók. Minst til, at øll síggja bloggin á netinum, um tú hevur valt ein opnan blogg. Er munur á at skriva privat og alment um sama evni? Kjakist í felag um Facebook og selfies. Kunnu allar myndir koyrast á Facebook, og kann allur tekstur skrivast í ein almennan blogg? Semjist um mørk fyri, nær vit kunnu brúka myndir av floksfeløgum á netinum, og nær tað ikki er so heppið. Eru vit øll samd um hesi mørk? Kannið eftir, hvørjar reglur eru galdandi fyri góða atferð á netinum.
Sjeyndi og seinasti bloggur í skúlaárinum knýtur seg at verkætlan, har vanliga logbókin nú verður til eina bloggbók. Verkætlanin verður løgd fram við einum bloggi, har tekstur, foto, ljóð og ella filmur verða brúkt.
Skúlablaðið 5/2015 er burturav um skúlan í netverks-samfelagnum. Í samrøðu við Magna á Lakjuni, undirvísingarleiðara á Tekniska skúla í Havn, verður tosað um SAMR myndilin:
"Námsfrøðiliga hugsanin um KT tekur støði í SAMR myndlinum hjá Ruben Puentedura. Bókstavirnar standa fyri verandi KT-støði, og hvussu tað kann verða hækkað í undirvísingini og fáa næmingin við í læringina, sambært Blooms taksonomi. Myndilin byggir á 4 stig, har lærarin kann fara upp eftir stiganum, og skapa eina spennandi og mennandi frálæru."
Í FirstClass skipanini ber til at blogga innanhýsis í flokkinum ella í skúlanum, so onnur ikki síggja. Eisini ber til at mikroblogga, har tú kanst skriva status, stuttboð og senda myndir í skúlaskipanini, uttan at onnur síggja.
Er elsta og størsta nettænasta, sum bjóðar tær at gera ein almennan blogg fyri einki. Tú skalt bara hava eina Gmail kontu og uppskot um eitt navn, sum eingin annar hevur. Tú kanst velja ymsar litir og snið, sum eru gjørd frammanundan. Tú kanst gera 100 ymsar bloggar í hesi skipan. Google eigur Blogger.
Er ein sosialur miðil og ein mikrobloggskipan, har tú kanst skriva tekst, senda myndir, video, slóðir, sitat og ljóð á tín egna tumbleblogg. Tú kanst gera bloggin almennan, ella privatan. 250 mió bloggarar brúka Tumbler. Helvtin av teimum eru yngri enn 25 ár. Yahoo! eigur Tumblr
Einasta tær tørvar, er ein Googlekonta, sum er ókeypis at stovna, og eitt navn til bloggin. Eftirnavnið verður blogspot.com. Fylg við hesum YouTube filmi, sum sigur, hvussu tú kanst gera tín egna almenna blogg fyri einki:
At skriva, lærir tú bara við at skriva.
...og so skalt tú lesa meiri, enn tú skrivar!


text:
Vanligi fundurin um fyrireiking av nýggjárshaldinum í Vági verður tórsdagin 28. des. kl. 17.30 í Stóra Pakkhúsi.
Forfatter: dholm
Kirkjurenning nýggjársaftan
Vágur hevur verið nýggjársbygd burturav, og seinastu árini hevur verið gjørt enn meira burturúr, soleiðis at hugnin og veitslan gerst enn betri og fjølbroyttari.
Útlendsk fjølmiðlafólk til Vágs á nýggjárinum
Nýggjárshaldið í Vági er uttan iva tað størsta og kendasta nýggjárshaldið í Føroyum. Hvørt ár leita hundraðtals fólk sær til Vágs á nýggjárinum at uppliva hetta forkunnuga tiltak á ársins síðstu nátt.
Danny & Páll úr Danny & the Veetos í Vági á nýggjárinum
Ein av kendastu bólkum í Føroyum seinastu árini er Danny & the Veetos, og á nýggjárinum fara Danny & Páll úr Danny & the Veetos eisini á pall í Vági á nýggjárinum.
Norrøna Dansband í Vági á nýggjárinum
Nýggjársdansurin í Vági telist millum allarstørstu dansitiltøkini í landinum. Og Nýggjársnevndin í Vági er sera fegin um at kunna boða frá, at umframt Jens Marni Band, so fara Norrøna Dansband at spæla til dans á nýggjárinum í Vági.
Les meira
JENS MARNI BAND spæla til dansin á nýggjárinum í Vági
Føroya størsta nýggjárshald verður aftur í ár endað við manér, tá JENS MARNI BAND spælir til dansin í Vágs Høll.
Takk fyri hjálpina!
Nýggjárshaldið 2016/2017 eydnaðist heilt framúr væl. Dagurin í sínari heild var framúr góður og sjáldan hava so nógv fólk verið í Vági, sum nýggjársaftan 2016/2017.
Metstór luttøka til kirkjurenningina nýggjársaftan
Nýggarsaftansmorgun vóru omanfyri 70 fólk møtt við Vágskirkju, har árliga kirkjurenningin var á skránni.
Drone-upptøkur av nýggjárshaldinum í Vági
Nýggjárshaldið í Vági er uttan samanbering tað størsta í landinum og nógv verður eisini gjørt burturúr at vísa umheiminum hvussu fantastiskt nýggjárshaldið í Vági er. Reidar F. Joensen hevði nýggjársaftan beinleiðis upptøkur frá dronu, sum fleyg í 3-400 m. hædd og filmaði niður yvir faklagongu, bál og fýrverk.
Alsamt fleiri útlendingar til nýggjárshald í Vági
Nýggjárshaldið í Vági er ikke bara kent um alt Føroyaland, nei, umvegis bæði CNN, danskar miðlar, framsýning í Avstralia, og ikki minst internetið, er nýggjárshaldið í Vági vorðið kent um allan heim.


text:
Hallur av Rana 07.12.2017 (09:00)
Flogferðslan darvað av veðrinum
Flogferðslan er í morgun darvað av ódnarveðrinum, ið liggur yvir Føroyum í løtuni. SAS hevur avlýst flúgvingina til og úr Føroyum í dag, meðan Atlantic Airways fyribils hevur útsett fráferðina í morgun við nøkrum tímum.
Flogfarið hjá Atlantic Airways, ið skuldi fara úr Vágum til Keypmannahavn klokkan hálvgum níggju í morgun er fyribils útsett til klokkan eitt í dag. Tað upplýsir Jóhan Mikkelsen, ferðsluleiðari hjá Atlantic Airways.
- Fyribils er fráferðin flutt til klokkan 13. Vit vænta, at vindurin snarar í ein útnyrðing tá og at avfallið verður minni. Man skal taka alt við einum grammi av salti, men vit eru rímiliga positiv um, at tað fer at bera til tá, sigur Jóhan Mikkelsen.
Longu í gjárkvøldið boðaði Atlantic Airways frá, at broytingar blivu gjørdar í ferðaætlanina. Fráferðin hjá RC470 úr Vágum til Billund, ið skuldi fara klokkan 08.00 í morgun, varð løgd saman við RC450 til Keypmannahavn, ið skuldi fara klokkan 08.30. Sostatt skulu ferðafólk, ið ferðast til Billund, flúgva via Keypmannahavn fyrst. Tann fráferðin er nú fyribils útsett til klokkan 13.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Gleðilig jól tit øll, takk fyri, at tit hava vitja mín jólakalendara allan desember, og eisini takk tit, ið av tilvild eru komin inn her í dag.
Nú føroysku heimini lukta av røstum kjøti ella fiski, av dunnu, gás, reyðkáli, lambi, brúnkaðum eplum, granni, gløggi, holukøkum ella bara onkrum øðrum hugnaligum, so fari eg at deila mína síðstu kalendaragávu við tykkum. Hon verður í tveimum pørtum, ovara gávan er eitt klipp, ið vísir, hvussu lýsingin hevði sæð út, um jólafilmurin Home Alone, ikki var ein skemtifilmur, men heldur ein ræðufilmur.
Men vit lata tykkum ikki verða hangandi við ræðukensluni sjálvan jólaaftan, og deila tí nakað sera hugnaligt, nevniliga endurinnspælingina hjá Gekkabólkinum Konfekt, av lagnum “Koyr okkurt í mína hosu”, innspælt við teimum originalu sangarunum. Elis Poulsen , og so fittu gentunum Arinu, Ránnvá og Elin Mariu, ið eru vorðnar fittar vaksnar konur.
TRÝST HER:
Koyr okkurt í mína hosu – Konfekt
Góðu fittu Nudlalesarar
Nú í jólamánaðinum, hevur ein jólakalendari verið á hvørjum horni. Mær so líkt, so vil eg ikki skilja meg burturúr, so sjálvandi hevur eisini verið ein jólakalendari her á Nudlum.
Hvønn dag síðan 1. desember havi eg deilt okkurt gott við tykkum. Onkuntíð ein góðan sang, eina góð mynd, eina yrking, eitt viðmæli, eina leinkju, eitt filmklipp, einu søga, eina gátu ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis hevur eisini verið her á Nudlum.
Um tit ikki hava vitjað hvønn dag, so ber til at klikkja seg víðari til eldri kalendaragávur her á síðuni.
Tykkum ynskist eini góð jól.
Jólanissi


text:
Føroyska Sjómansmissiónin
18.06.2017 - 23:52
Tíðindi > Tíðindi > Grønland
- Vit merktu einki til flóðalduna
Tað sigur Mortan Mortensen, skipari á frystilínuskipinum Kambur, sum liggur í bygdini Aappilattoq innanfyri Upernavik í Norðurgrønlandi og tekur móti svartkalva frá jollum og smærri bátum.
Kambur er leigaður av Royal Greenland fram til 1. septembur, tí flakavirkið í bygdini skal setast í stand og kann tí ikki taka ímóti svartkalvanum í summar.
Við Kambi eru seks føroyingar og 10 grønlendingar. Grønlendingarnir standa fyri móttøkuni og hagreiðingini og frystingini. Føroyingarnir eru seks vikur umborð og seks vikur heima.
- Nei, vit merktu einki til flóðalduna, men kl 02.30 í nátt kom ein “bygdabetjentur” umborð og segði okkum frá tsunamiávaringini. Vit drógu ankari upp og sigldu út á djypri vatn beinanvegin, greiðir hann frá.
- Vit sóu fólki í bygdini fara niðan á eitt fjall omanfyri bygdina samstundis sum menninir fóru út á fjørðin við bátunum.
Klokkan 04 var ávaringin avblást og fólk fóru aftur til húsar og bátarnir sigldu aftur til lands. Vit kunnu tí siga, at fyri okkum spældi tað væl av, sigur Mortan Mortensen.
Meira frá Føroysku Sjómansmissiónini her
Mynd: Føroyska Sjómansmissiónin


text:
Enja skal ígjøgnum eina roynd fyri at p...
Enja skal ígjøgnum eina roynd fyri at prógva, at hon er egnað at gerast Frúa okkara. Royndin er trupul, men man hon fara at klára hana?
Enja er á veg til Wurma. Hon er fús at ...
Enja er á veg til Wurma. Hon er fús at gera alt fyri at bjarga Rami prinsi. Fer tað at eydnast, og hevur hon nakran møguleika at vinna á teirri &oa...
Fimta av seks bókum um ljóshærdu gentun...
Fimta av seks bókum um ljóshærdu gentuna Enju við teimum merkiliga bláu eygunum og evnum at síggja meira enn onnur fólk.
Fyrsta av seks bókum um gentuna Enju vi...
Fyrsta av seks bókum um gentuna Enju við teimum merkiliga bláu eygunum og evnum at síggja meira enn onnur fólk.


text:
Tvøroyrar kommuna samtykti í mars 2018, at tey ynsktu at
gerast partur av samstarvinum í verkætlanini hjá Fólkaheilsuráðnum, ABC fyri sálarliga heilsu. Hetta eru vit
fegin um, og vit bjóða Tvøroyrar kommunu vælkomnum í samstarvið. Vit gleða
okkum til at fylgja við, hvussu tey fara at seta átakið í verk og skapa karmar
fyri betri sálarligum heilsuumhvørvi í kommununi. Bjarni Nyggard, ið er
trivnaðarfólk í kommununi, verður ABC samskipari. Í Suðuroynni umboða bæði Vágs
kommuna og Tvøroyrar kommuna ABC fyri sálarliga heilsu.
Sostatt eru í løtuni 18 kommunur, stovnar og feløg við
til at betra um karmarnar fyri sálarliga heilsufremjandi arbeiði í Føroyum.
Í ABC samstarvinum eru hesir samstarvsfelagar: Føroya
Skótaráð, Føroya Náttúru- og Umhvørvisfelag, Reyði Krossur Føroya, Blái Krossur
Føroya, Sinnisbati, Lívdin, Ítróttarsamband Føroya, Parasport Føroya, Gigni,
Almannaverkið, SSP, Klaksvíkar kommuna, Sunda kommuna, Tórshavnar kommuna, Vága
kommuna, Vágs kommuna, Tvøroyrar kommuna og Kommunufelagið.


text:
Sølvi, forritari
Savni og hagtalsviðgeri veðurdátur
Sum forritari á deildini fyri infrakervi havi eg ábyrgdina av at savna inn og viðgera dátur frá ymiskum sjálvvirkandi mátitólum. Hetta kunnu vera veðurstøðir, aldumátarar, vatnstøðumátarar, vevmyndatól og ferðgáar. Tá dáturnar eru savnaðar inn, hagtalsviðgeri eg tær í ymiskum databasum, ið eg eisini havi ábyrgdina av at viðlíkahalda og menna. Tær dátur, ið eru viðkomandi fyri almenningin, verða lagdar á heimasíðuna.
Mátitólini útvega okkum dátur um millum annað hálku, vindstøðu, hitastig, alduhæddir og ferðslu, og tær leggja støðið fyri til dømis ferðslutrygdarátøkum ella fyrireikingum í sambandi við gerð av havnum og flogvallum. Harafturat eru tær at hoyra hvønn dag í útvarpinum. Eitt nú eru tað okkara veðurdátur, ið verða lisnar upp í Góðan morgun Føroyar hvønn morgun.
Í mínum starvi er mest umráðandi førleikin sjálvandi at duga at forrita, soleiðis at tú ert førur at menna tey forritini, ið vit nýta. Í løtuni menna vit í forritum sum linux, php, mysql, perl og html. Ávísir persónligir eginleikar eru eisini týðandi og koma mær til góðar í hesum starvinum. Eg eri væl skipaður, og mær dámar væl at arbeiða við nógvum ymiskum og rúgvismiklum smálutum í senn.
Tað, sum ger tað so stuttligt at starvast á Landsverki er, at eg sleppi at arbeiða við tí, sum mær dámar best. Nevniliga at forrita og arbeiða við ymiskum dátum, ið krevja ymiska viðgerð. Harafturat er stuttligt at luttaka í teimum ymsu verkætlanunum.
Sølvi Sjúrðarson, datamatikari og forritari, deildin fyri infrakervi